title: Dungeons & Dragons

text: Vuonna 1988 Protocol Productions Oy julkaisi Dungeons & Dragonsin suomenkielisen käännöksen. Kääntäjänä oli Jari Pauna. Suomennos vilisee anglismeja ja käännösvirheitä. Fantasiapelien mukaan sen perussääntöjä ("punainen laatikko") myytiin noin 65 000 kappaletta. Muutaman vuoden sisällä julkaistiin myös Expert, Sankari- ja Mestarisäännöt sekä niin sanottu Taistelusuojus. Seikkailuista suomennettiin kuusi (Vaarojen saari, Caldwellin linnoitus, Haltijakoto, Leijonalinnan aave, Rahasia ja Pikkuväen suuret seikkailut). Alun suuresta menestyksestä huolimatta vuoden 1990 jälkeen Dungeons & Dragonsia ei pitkään aikaan käännetty suomeksi.


title: Dungeons & Dragons

text: Vuonna 2012 avattiin verkkosivusto nimeltä Lohikäärmeen Luola, joka sisältää Dungeons & Dragons v3.5:n OGL-lisenssillä julkaistut perussäännöt suomennettuina ja hyperlinkitettyinä. Kääntäjänä oli Seppo Raudaskoski. Raudaskoski teki suomennosta vuosien ajan muun suomennostyön ohessa vapaa-ajallaan ja sai lopulta siihen tukea Satakunnan Kulttuurirahastolta. Avuksi hän sai ammattimaisen verkkosivujen tekijän Petri Kiukkosen ja veljensä, graafisen suunnittelijan Antti Raudaskosken.


title: Command & Conquer

text: Command & Conquer on Westwood Studiosin kehittämä ja julkaisema reaaliaikaisten kevytstrategiapelien sarja. Peli merkitsi edustamansa lajityypin lopullista läpimurtoa. Lajityypin ensimmäinen edustaja oli samojen tekijöiden tekemä "Dune 2" vuodelta 1992. Ennen "Command & Conquerin" ilmestymistä oli ilmestynyt jo "Dune 2" -pelistä idean lainannut "Warcraft", joka oli lajityypin toinen edustaja.


title: Command & Conquer

text: Vuonna 1998 Electronic Arts osti Westwoodin ja sulki sen myöhemmin vuonna 2003. Siitä lähtien pelejä on kehittänyt ja julkaissut Electronic Artsin omistama pelitalo EA Los Angeles. Command & Conquer -pelisarja on maailman menestyksekkäin ja myydyin strategiapelisarja. Pelejä on myyty maailmanlaajuisesti jo yli 35 miljoonaa kappaletta.


title: Command & Conquer

text: EA julkaisi pelisarjan ilmaislevitykseen syksyllä 2007.


title: Command & Conquer

text:
Alkuperäisessä "Command & Conquer" -sarjassa kaksi osapuolta, Global Defense Initiative (GDI) ja Nodin veljeskunta (NOD-brotherhood of Nod), taistelevat Maapallosta ja salaperäisestä tiberium-mineraalista. GDI eli Global Defence Initiative on Yhdistyneiden kansakuntien alaisuudessa toimiva fiktiivinen sotilasjaosto, joka perustettiin 12. syyskuuta 1995. Nod on muinainen terroristijärjestö ja veljeskunta, jonka johtajana toimii mystinen ja karismaattinen Kane. GDI haluaa hyödyntää tiberiumia ihmiskunnan hyväksi, mutta Nod suunnittelee Maapallon muuttamista tiberiumiin pohjautuvaksi ekojärjestelmäksi. Sarjaan ilmestyi myös kolmas osapuoli, Scrinit, jotka ovat ulkoavaruudesta kotoisin oleva muukalaislaji.
"Red Alert" -jatkumo sijoittuu vaihtoehtoiseen menneisyyteen, jossa Neuvostoliitto yrittää valloittaa maailman. Tapahtumat saavat alkunsa, kun toisen maailmansodan jälkeen Albert Einstein matkustaa ajassa taaksepäin ja poistaa nuoren Adolf Hitlerin aika-avaruusjatkumosta. Holokaustia ja toista maailmansotaa ei ikinä tapahdu, mutta Josif Stalinin Neuvostoliitto aloittaa totaalisen sodan Eurooppaa vastaan. Jatko-osassa ("RA 2") Neuvostoliitto hyökkää Yhdysvaltoihin. "Red Alert" -sarja luotiin selittämään sen vaihtoehtoisen historian syntyä, joka lopulta johtaa alkuperäiseen "Command & Conquer" -sarjaan. Jopa Kane esiintyi peleissä ja Neuvostoliiton viimeisessä videossa Kane ottaa Stalinin paikan, vaikuttaa siltä että hän oli mies Stalinin sotaisuuden takana, tosin "Red Alert 2":ssa meedio Yuri väittää olleensa Stalinin (ja Pääsihteeri Romanovinkin) narujen vetäjä. Kolmas osa "Red Alert 3" tuo sarjaan mukaan myös kaukoidästä kotoisin olevan puolen nimeltä "Nousevan Auringon Imperiumi" ("Empire of the Rising Sun")."Command & Conquer: Generals" on "Command & Conquerin" uusin pelisarja. Toisin kuin aikaisempia pelejä, "Command & Conquer: Generalsin" kehitti EA Los Angeles, jonka jäseniin kuului Electronic Artsin ostaman ja sulkeman Westwood Studios -pelitalon jäseniä. "Generals" -jatkumossa on kolme osapuolta: länsimainen Yhdysvallat, kommunistinen Kiina ja fiktiivinen terroristijärjestö Global Liberation Army (GLA). Jokaisella osapuolella on omat vahvuutensa: Yhdysvallat luottaa kehittyneeseen teknologiaan ja ilmavoimiinsa, Kiina maavoimiin ja ylivoimaansa ja Global Liberation Army yllätyshyökkäyksiin ja pommi-iskuihin.


title: Command & Conquer

text: Joidenkin "C&C"-fanien mielestä Generals ei kuulu varsinaiseen "Command & Conquer" -sarjaan muun muassa siksi, ettei tarinalla ole mitään tekemistä "C&C"-sarjan kanssa, ja sen pelattavuus eroaa muista sarjan peleistä. 12. joulukuuta 2011 EA ilmoitti että Generals 2 on kehityksessä. Sen piti ilmestyä vuonna 2013. Peliä kehitti BioWaren uusi Victory-studio. Electronic Arts peruutti "Generals 2":n vuoden 2013 lokakuussa, johtuen pelin alpha-versiota testaamaan päässeiden pelaajien antamasta palautteesta.EA Games julkaisi peleistä kokoelma-DVD:n "" sarjan täytettyä kymmenen vuotta vuonna 2005. Paketti ilmestyi vuoden 2006 ensimmäisellä neljänneksellä. Vuonna 2008 julkaistiin myös kokoelma nimeltä "Command & Conquer Saga", joka on sama kokoelma kuin "First Decade", mutta sisältää myös "" -pelin (mutta ei sen lisäosaa, ). EA Games julkaisee "Command & Conquer 3 Limited Collection" joka sisältää "Command & Conquer 3: Tiberium Warsin" ja sen lisäosan "Command & Conquer 3: Kane's Wrath".


title: Command & Conquer

text: Paketti sisältää:


title: Trondheim

text: Trondheim on kaupunki Norjan länsirannikolla Etelä-Trøndelagin läänissä. Se on Norjan kolmanneksi suurin kaupunki Oslon ja Bergenin jälkeen. Vuoden 2018 alussa siellä oli yli 190 000 asukasta.


title: Trondheim

text: Trondheimin alueella on ollut asutusta tuhansia vuosia. Se oli aikoinaan tärkeä viikinkiasutuksen keskittymä, ja kaupunki sen katsotaan olleen vuodesta 997 lähtien, jolloin viikinkikuningas Olav Tryggvason nimesi sen virallisesti. Trondheimista tuli pian perustamisensa jälkeen Norjan ensimmäinen pääkaupunki, ja siellä muun muassa kruunattiin uudet kuninkaat. Pääkaupunkina se toimi vuoteen 1217 saakka. Olav Tryggvason nimesi kaupungin alun perin Kaupangeniksi (”kauppapaikka, markkinapaikka”), mutta sittemmin sen nimeksi vakiintui Nidaros, jonka nimisenä se säilyi läpi keskiajan, kunnes siitä alettiin käyttää myöhäiskeskiajalla nykyistä nimitystä Trondheim.


title: Trondheim

text: Trondheim sijaitsee Nidelva-joen ja Trondheiminvuonon suistossa, minkä ansiosta sinne on aina ollut suhteellisen helppo matkustaa laivoilla ja sen asema kauppasatamana on ollut merkittävä. Trondheim on ollut historiallisesti myös suuri uskonnollisen elämän keskus, ja siellä sijaitsee 1000-luvulta peräisin oleva Nidarosin tuomiokirkko sekä arkkipiispan palatsi.


title: Trondheim

text: Vuonna 1658 Trondheim siirtyi lyhyeksi ajaksi Ruotsin alaisuuteen, mutta jo kymmenen kuukauden kuluttua kaupunki vallattiin takaisin senaikaiselle Tanska-Norjalle. Vuosina 1940–1945 Natsi-Saksa hallitsi Norjaa, jolloin myös Trondheim oli saksalaisten alaisuudessa.


title: Trondheim

text: Trondheimissa on riehunut sen historian aikana monta tuhoisaa tulipaloa. Koska kaupungin rakennukset olivat pitkän aikaa enimmäkseen puisia, valloilleen päässyt tuli aiheutti nopeasti mittavia tuhoja. Suurimmat tulipalot Trondheimissa sattuivat vuosille 1598, 1651, 1681, 1708, 1717 (kaksi suurta paloa), 1742, 1788, 1841 ja 1842. Vuoden 1681 palon jälkeen kaupunki jouduttiin rakentamaan lähes kokonaan uudestaan. Keskiaikaiset kapeat kujat vaihtuivat barokkityylin leveiksi bulevardeiksi, mutta keskiaikaistakin tyyliä on joissakin osissa kaupunkia tallella. Viimeksi vuonna 2002 tuli pääsi irti Trondheimin vanhassa kaupunginosassa tuhoten monta arvokasta puutaloa.


title: Trondheim

text: Trondheim on yksi Norjan tärkeimmistä koulu- ja opiskelijakaupungeista. Kaupungissa asuu yliopistojen ja korkeakoulujen lukuvuosien aikana 30 000 opiskelijaa, mikä näkyy selvästi katukuvassa. Norjan teknis-luonnontieteellinen yliopisto ("Norges Teknisk-Naturvitenskapelige Universitet (NTNU)") sijaitsee Trondheimissa, ja sellä on kirjoilla 20 000 opiskelijaa. Kaupungissa sijaitsee myös Etelä-Trøndelagin korkeakoulu ja Norjan ilmavoimien lentosotakoulu. Trondheim on Norjan johtava kaupunki merentutkimuksen, tekniikan ja lääketiedeteknologian tutkimuksessa.


title: Trondheim

text: Trondheim on myös tärkeä kulttuurikaupunki. Siellä on korkeatasoista musiikkiopetusta ja kulttuuritarjontaa. Kaupungissa on kauppakeskuksia ja vapaa-ajanviettokohteita sekä menestyvä jalkapallojoukkue Rosenborg. Läheisellä suositulla Bymarkan retkeily- ja ulkoilualueella voi harrastaa urheilulajeja tai vaeltaa luontoreittejä pitkin. Trondheimin alueella sijaitsee myös vuoria, joista monilla on hyvät ulkoilumahdollisuudet. Ladestien-ulkoilureitti kulkee Trondheiminvuonon rantaa ja tarjoaa hienot näkymät turistille.


title: Trondheim

text: Kaupungin jalkapalloseura Rosenborg on eräs Pohjoismaiden vauraimmista ja viime vuosina menestyneimmistä joukkueista.Näyttelijätär, ohjaaja ja kirjailija Liv Ullmann syntyi Tokiossa Japanissa, mutta kasvoi Trondheimissa.


title: Maksutase

text: Maksutase kuvaa kansantalouden ulkoista tasapainoa sekä reaali- että rahoitustalouden näkökulmasta ja on osa kansantalouden tilinpitojärjestelmää. Maksutase koostuu vaihto-, pääoma- ja rahoitustaseesta.


title: Maksutase

text: Suomen maksutasetta ja ulkomaista varallisuutta koskevat tilastot laati Tilastokeskus. Perustiedot kerätään yhdessä Tullihallituksen ja Suomen Pankin kanssa. Vuoteen 2013 saakka tilastot laati Suomen Pankin tilastoyksikkö.


title: Maksutase

text: Tullihallitus kerää tiedot tavaroiden ulkomaankaupasta sekä julkaisee tavaroiden ulkomaankauppatilastot. Tilastokeskus kerää puolestaan tiedot palvelujen kansainvälisestä kaupasta sekä tulon- ja pääomansiirroista. Suomen Pankki kerää tiedot rahoitustaseen, pääomakorvausten ja ulkomaisen varallisuuden tilastointia varten. Suomen Pankki vastaa valmiiden tilastotietojen lähettämisestä kansainvälisiin järjestöihin.


title: Maksutase

text: Maksutaseen ja ulkomaisen varallisuuden tilastojen laadinnassa noudatetaan IMF:n maksutasekäsikirjan (6. painos vuodelta 2009) ohjeita ja suosituksia. Euroopassa maksutasetilastointia ohjeistavat Euroopan Keskuspankki (rahoitustase), Eurostat (vaihtotase) ja OECD (suorat sijoitukset).


title: Maksutase

text: Kuukausittainen maksutase julkaistaan noin 6 viikon kuluttua tilastokuukauden päättymisestä heti Tullin tavaroiden ulkomaankauppatilaston julkaisemisen jälkeen. Joulukuun tiedon julkaisemisen yhteydessä julkaistaan päättyneen vuoden ennakkotieto noin helmikuun puolivälissä. Kunkin kuukausitiedotteen yhteydessä korjataan myös edellisen kuukauden tiedot. Kuukausitilastoihin arvioidaan neljännesvuosittain ja vuosittain kerättävät tiedot. Laajemmat vuositiedot valmistuvat noin 10 viikossa. Kuukausi- ja neljännesvuositietojen keskinäinen tarkennus- ja korjausrytmi on sovitettu yhteen.


title: Maksutase

text: Vuositiedot suorien sijoitusten vuosikyselystä ja muiden palvelujen kyselystä valmistuvat tilastovuotta seuraavan vuoden syksyyn mennessä, kun kaikki perustiedot on saatu. EKP:n ja Eurostatin korjausrytmin mukaan suurimmat korjaukset tehdään aina maaliskuun ja syyskuun lopussa. Tuolloin korjataan kaikki edellisen vuoden kuukausi- ja neljännesvuositiedot, jotta ne saadaan yhteneviksi korjattavien vuositason lukujen kanssa. Myös päättynyttä vuotta edeltävän vuoden tietoja korjataan. Luvut tulevat lopullisiksi yli kahden vuoden kuluttua tilastovuoden päättymisestä.


title: Maksutase

text: Tavarakauppa


title: Maksutase

text: Palvelukauppa


title: Maksutase

text: "Kuljetuspalvelut"


title: Maksutase

text: "Matkailupalvelut"


title: Maksutase

text: "Muut palvelut"


title: Maksutase

text: Tuotannontekijäkorvaukset


title: Maksutase

text: "Palkansaajakorvaukset"


title: Maksutase

text: "Pääomakorvaukset"


title: Maksutase

text: Tulonsiirrot


title: Maksutase

text: Pääomansiirrot


title: Maksutase

text: Suorat sijoitukset


title: Maksutase

text: Arvopaperisijoitukset


title: Maksutase

text: Muut sijoitukset


title: Maksutase

text: Johdannaiset


title: Maksutase

text: Valuuttavaranto


title: Maksutase

text: Virheelliset ja tunnistamattomat erät kokonaisuutena ovat kaikkien maksutaseen erien virheiden ja puuttuvien tietojen nettosuure, joka laskennallisesti on vaihto- ja pääomataseen summan ja rahoitustaseen ero tietyllä aikavälillä. Tilastovirhe on suhteellisesti suurempi kuukausi- ja neljännesvuositilastossa kuin vuositasolla, koska jälkimmäisessä tarkastelussa monet ajoituserot häviävät. Suurten kansainvälisten yritysten ulkomaiset liiketoimet aiheuttavat tilastoihin huomattavaa vaihtelua, ja niiden liiketoimien vastaerät eivät rahaliiton oloissa välttämättä tule näkyviin Suomen maksutasetilastossa. Lisäksi ajoituserot kirjauksissa saattavat näkyä suurina tilastovirheinä tai peräkkäisinä suurina erimerkkisinä tilastovirheinä.


title: Hyperlinkki

text: Hyperlinkki on kuva, teksti tai sana, johon liittyvä toiminto siirtää käyttäjän näkymän (ja huomion) hypertekstin ”solmusta”, kuten www-sivulta, toiseen. Hyperlinkkejä käytetään erilaisissa hypertekstijärjestelmissä, joista tunnetuin lienee World Wide Web. Juuri hyperlinkit ovat hypertekstin määrittelevä ominaisuus. Hypertekstijärjestelmissä liikkuminen perustuu hyperlinkkeihin. Hyperlinkkejä kutsutaan usein vain "linkeiksi".


title: Hyperlinkki

text: Hyperlinkit ovat tapa auttaa lukijaa siirtymään WWW-sivulle tai asiakirjan kohtaan, johon linkki viittaa.


title: Hyperlinkki

text: Linkki erottuu muusta tekstistä usein väriltään (esimerkiksi sinisenä) ja tai muotoilultaan (kuten alleviivattuna). Sitä käytetään viemällä osoitin linkitetyn sanan päälle ja valitsemalla se.


title: Hyperlinkki

text: Linkki on tekstissä (mediassa) etenemisen tai siihen pääsyn erityinen keino. Ennen kuin hypertekstin tietystä muodosta tuli World Wide Webin myötä laajasti tunnettu ja käytetty tekstin muoto, haluttiin toisinaan korostaa hyvinkin yksioikoisesti hyperlinkin eroa muihin tekstin rakenteisiin ja muotoihin. Esitettiin, että ”perinteinen” ilman linkkejä oleva teksti rajoittaisi etenemisen sivulta toiselle tapahtuvaksi eli lineaariseksi. Kirjallisuustieteessä näitä ilmiöitä tarkastellaan laajemmin esimerkiksi osana intertekstuaalisuutta.


title: Hyperlinkki

text: Linkki myös määriteltiin yhdessä "solmun" käsitteen kanssa siten, että hypertekstin kokonaisuus muodostuu lyhyiden tekstien tai muun median rakenteista eli solmuista, joita linkit yhdistävät.


title: Hyperlinkki

text: Hyperlinkkiä verrattiin teksteissä perinteisesti käytettyihin alaviitteisiin. Näin verrattaessa määritellään yksinkertainen, yksisuuntaisesti viittaava linkki. Linkin ajatusta voidaan kuitenkin muunnella ja ilmentää useilla eri tavoilla. Ne riippuvat hypertekstin toteutuksesta, hypertekstijärjestelmästä (engl. hypertext system).


title: Hyperlinkki

text: Hyperlinkin idean keskeisenä historiallisena esittäjänä pidetään Vannevar Bushia, joka vuonna 1945 julkaistussa artikkelissa As We May Think kirjoitti mm. seuraavasti: ”[H]e finds another pertinent item, and ties the two together. Thus he goes, building a trail of many items. Occasionally he inserts a comment of his own, either linking it into the main trail or joining it by a side trail to a particular item.” Lainauksessa kuvattu Bushin ideoiman, mutta toteuttamatta jääneen, analogisen Memex-laitteen käyttäjä siis etsii laitteen tallenteista kiinnostuksensa kohteisiin liittyviä aineistoja, kommentoi niitä ja linkittää niitä toisiinsa. Bushin käyttämä termi "trail" on eräänlainen useista linkeistä muodostuva polku.


title: Hyperlinkki

text: Erityisesti ennen World Wide Webin yleistymistä kehiteltiin erillisiä järjestelmiä ja demoja useista lähtökohdista 1960-luvun loppupuolelta lähtien. Niissä oli tarjolla viittaavan linkin ohella useita muita linkitysmalleja. Esimerkiksi yhdessä ensimmäisistä kaupallisista hypertekstin toteutuksista, 1987 esitellyssä Guidessa voitiin käyttää viittaavan linkin (jump) ohella erilliseen ikkunaan avautuvaa linkkiä (popup) sekä korvaavaa linkkiä (replacement link), joka aktivoituna korvasi linkin tekstin toisella, yleensä laajemmalla tekstillä aiheuttamatta hyppyä solmusta toiseen.


title: Hyperlinkki

text: Linkit voivat olla kaksisuuntaisia, jolloin hypertekstin kiinnityskohdat eli ankkurit kummassakin päässä linkkiä toimivat samalla tavalla. Tätä ominaisuutta korostettiin esimerkiksi Intermedia-järjestelmässä.


title: Hyperlinkki

text: Linkkien tulkinnat ja käyttötavat riippuvat myös siitä, miten hypertekstin solmut määritellään. Tarkastelussa voidaan käsitellä hienojakoisia rakenteita yhden ”tekstin” (”dokumentin” tai ”teoksen”) sisällä tai keskittyä isompien kokonaisuuksien välisiin linkkeihin. Jälkimmäisessä lähestytään linkkien määrittelyssä tiedonhaun ja sisällönkuvailun kysymyksiä.


title: Hyperlinkki

text: Linkit voidaan tyypitellä niiden merkityksen (semantiikan) eli käytännössä niiden yhdistämien solmujen tai tekstikohtien välisen suhteen mukaan. Tällaisen tyypittelyn esitti esimerkiksi Randall H. Trigg kehittämäänsä, tieteellisen julkaisemisen rakenteisiin liittyvään Textnet-järjestelmään. Eräissä hypertekstinäkemyksissä korostetaan käyttäjän linkeille antamia merkityksiä.


title: Hyperlinkki

text: HTML-koodissa hyperlinkkejä merkitään codice_1-elementillä. Esimerkiksi linkki Wikipediaan tehtäisiin koodilla: codice_2.


title: Hyperlinkki

text: HTML-kielessä hyperlinkki voi kätkeä alleen myös sähköpostiosoitteen, jolloin se avaa käytäjän sähköpostiohjeman valmiiksi sekä tarjoaa sähköpostilomakkeen, jolloin käyttäjä voi vaivatta lähettää sähköpostia vastaanottajalle.


title: Hyperlinkki

text: Webin kehittäjä Tim Berners-Lee pitää linkittämisen vapautta keskeisenä osana sananvapautta.


title: Hyperlinkki

text: Joulukuussa 2018 Euroopan ihmisoikeustuomioistuin päätti, että hyperlinkit ovat suojeltu osa vapaata ilmaisua. Oikeustapaus sai alkunsa Unkarissa, jossa eräs poliittinen puolue nosti paikallisen uutissivuston syytteeseen poliittisesta loukkaamisesta, kun se linkitti erään henkilön Youtube-haastattelun sivulleen. Haastattelu ei ollut uutissivuston itsensä tekemä. Unkarilaiset oikeudet tuomitsivat uutissivuston herjauksesta, mutta Euroopan ihmisoikeustuomioistuin otti kannan, jonka mukaan pelkästään hyperlinkin julkiseminen ei aiheuta sitä, että linkin julkaiseva henkilö olisi vastuussa linkin sisällöstä.


title: Tiedosto

text:
Tiedosto on tietokoneessa yhdeksi kokonaisuudeksi ymmärrettävä tietojen kokonaisuus, joka voi sisältää esimerkiksi tekstiä, musiikkia, videokuvaa tai käyttäjän hyödynnettävissä olevan ohjelman. Tiedosto tallennetaan massamuistille, jossa tieto säilyy myös virran katkaisuista myöhemmin käsiteltäväksi.
Useimmissa nykyisissä käyttöjärjestelmissä tiedosto on vain peräkkäin tallennettu joukko tavuja, ja siihen viitataan tiedostonimen avulla. Tiedoston tiedostomuodon tunnistaminen ja tiedon tulkitseminen ja sen käsittely jää kokonaan sovellusohjelmien vastuulle.
Täten käyttöjärjestelmä ei ota kantaa siihen sisältääkö tiedosto tekstiä, kuvaa vai ääntä ja käsittelee kaikkia tiedostoja samalla tavoin.


title: Tiedosto

text: Tiedostojen tallennus massamuistiin tapahtuu tiedostojärjestelmän tasolla. Tiedostot järjestetään hierarkkisesti sisäkkäisiin hakemistoihin eli kansioihin, joista lueteltaessa muodostuu "hakemistopolku". Nykyaikaisissa tietokonejärjestelmissä tiedostoilla on aina ainutkertainen nimi, joka koostuu kirjaimista tai muista merkeistä. Nimen lisäksi tiedostoon liittyvää välttämätöntä metadataa on sen koko tavuina, sillä tiedosto sisältää sille ennalta määrätyn määrän tavuja. Tiedostoille voidaan määrittää myös omistaja ja eritasoisia käyttöoikeuksia.


title: Tiedosto

text: On eräitä käyttöjärjestelmiä joissa tiedosto voi olla yksinkertaista tavujen joukkoa rakenteellisempi. Tällainen on ainakin OpenVMS:n Files-11-tiedostojärjestelmä, jossa tiedosto voi koostua tietokannan tavoin määrätyistä tietueista, joissa voi olla useampia määrättyjä kenttiä.


title: Tiedosto

text: Toinen nykyisestä käytännöstä poikkeava käyttöjärjestelmä on CP/M, jonka tiedostoilla ei ole kokoa, vaan tietty määrä varattuja lohkoja. Tällöin sovellusohjelman pitää huolehtia siitä ettei se lue tiedostoon kuulumatonta tietoa.


title: Monaco

text: Monacon ruhtinaskunta eli Monaco (ranskaksi "Principauté de Monaco", monegassiksi "Principatu de Múnegu") on valtio Euroopassa. Se on pinta-alaltaan maailman toiseksi pienin itsenäinen valtio heti Vatikaanin jälkeen. Valtion pinta-ala on 1,95 neliökilometriä, ja asukkaita on noin 30 500. Ainoa rajanaapuri Ranska ympäröi maata pohjoisen, lännen ja osittain etelän puolelta. Kaakkois- ja itäpuolella Monaco rajautuu Välimereen.


title: Monaco

text: Monaco on maailman toiseksi pienin itsenäinen valtio Vatikaanin jälkeen. Se sijaitsee Alppien juurella Välimeren rannalla lähellä Italian rajaa 18 kilometriä Nizzasta itään ja on Ranskan ympäröimä kolmesta ilmansuunnasta. Monacon korkein kohta on Chemin des Révoires (161 metriä), joka on Mont Agel-vuoren rinteellä. Vuoren huippu on Ranskan puolella.


title: Monaco

text: Hallinnollisesti Monaco on jaettu seitsemään kaupunginosaan ("quartiers") ja kahteen sektoriin ("secteurs"). Nykyinen, vuoden 2013 jako perustuu historialliseen neliosaiseen jakoon.


title: Monaco

text: Matkailun kannalta Monaco voidaan jakaa kuuteen alueeseen. Fontvieille on mereltä vallattu alue, jossa on asuntoja, toimistoja, ostoskeskuksia ja teollisuutta. Myös helikopterikenttä sijaitsee Fontviellessä. Monaco-Ville on vanhakaupunki Välimereen työntyvällä kallioniemellä. Siellä on kävelykatuja ja ruhtinaan palatsi. Moneghetti yhdessä Jardin exotiquen kanssa on huviloiden, oliivipuiden ja puistojen muodostama esikaupunkialue. Condamine on perinteistä ostosaluetta. Monte Carlossa on kuuluisa kasino puutarhoineen sekä korkeita hotellirakennuksia. Larvottossa voi uida, tehdä ostoksia ja syödä alueen monissa ravintoloissa.


title: Monaco

text: Ruhtinaskunta tunnetaan kauniista maisemistaan ja lauhkeasta ilmastostaan. Keskimääräinen minimilämpötila tammi- ja helmikuussa on 8 celsiusastetta; heinä- ja elokuussa keskimääräinen maksimilämpötila on 26 celsiusastetta. Merituuli viilentää kuumimpia kesäpäivä. Vuoden sademäärä on noin 770 mm; poutapäiviä on vuodessa noin 300.


title: Monaco

text: Monacon nimi tulee kreikkalaisesta 500-luvulla eaa. perustetusta Monoikoksen siirtokunnasta.


title: Monaco

text: Genovalaiset perustivat siirtokunnan uudelleen 1215. Genovalainen Grimaldin suku nousi valtaan 1297, kun François Grimaldi valloitti linnoituksen. Vuodet 1789–1814 Monaco oli vallankumouksen takia suoraan Ranskan hallinnossa täysin epäitsenäisenä. Wienin kongressi määräsi Monacon Sardinian kuningaskunnan protektoraatiksi 1815, jollaisena se oli vuoteen 1860. Monacon itsenäisyys palautettiin 1861 Ranskan kanssa tehdyllä sopimuksella.


title: Monaco

text: Monacon ruhtinas oli itsevaltias perustuslain säätämiseen vuonna 1911 asti. Heinäkuussa 1918 Versailles’n rauhan yhteydessä sovittiin Ranskan rajoitetusta suojelusta, ja että Monaco myötäilisi Ranskaa poliittisissa, sotilaallisissa ja taloudellisissa asioissa.


title: Monaco

text: Toisessa maailmansodassa ruhtinas Ludvig II yritti pitää maansa puolueettomana, vaikka hän kannattikin Vichyn Ranskan hallitusta. Myöhemmin Italia miehitti Monacon marraskuussa 1942 muodostaen maahan fasistisen nukkehallituksen. Mussolinin vallan romahtamisen jälkeen Saksa miehitti maan 8. syyskuuta 1943. Miehityksen aikana muun muassa Ballet de l'Opera -oopperan perustaja ranskanjuutalainen René Blum joutui keskitysleirille Auschwitziin, jossa hän kuoli. Yhdysvaltain armeijan 36. jalkaväkidivisioona vapautti Monacon saksalaismiehitykseltä 3. syyskuuta 1944.


title: Monaco

text: Rainier III nousi valtaistuimelle 1949 isoisänsä Ludvig II:n kuoleman jälkeen. Vuoden 1962 uusi perustuslaki lakkautti kuolemantuomion, antoi naisille äänioikeuden ja perusti korkeimman oikeuden. Vuonna 1993 Monaco sai täysivaltaisen aseman Yhdistyneissä kansakunnissa. Se liittyi Euroopan neuvostoon vuonna 2004.


title: Monaco

text: Vuoden 2002 sopimus selvensi Monacon asemaa siten, että jos ruhtinassuku sammuu, ruhtinaskunta jää itsenäiseksi valtioksi, eikä sitä palauteta Ranskalle. Monacon puolustus jäi kuitenkin edelleen Ranskan harteille. Vuonna 2002 muutettu perustuslaki mahdollistaa naisen nousemisen hallitsijaksi, ruhtinattareksi.


title: Monaco

text: Rainier III:n kuoltua 6. huhtikuuta 2005 hallitsijaksi nousi hänen poikansa Albert II.


title: Monaco

text: Vuonna 2009 OECD poisti Monacon yhteistyöhaluttomien veroparatiisien luettelosta.


title: Monaco

text: Monaco on ollut perustuslaillinen monarkia vuodesta 1911, ruhtinaan ollessa valtionpäämies. Toimeenpanovaltaa hoitaa Monacon valtioministeri, joka on nelijäsenisen hallitusneuvoston puheenjohtaja. Valtioministeri on Ranskan tai Moncacon kansalainen, jonka ruhtinas valitsee kolmivuotiselle kaudelle konsultoitua ensin Ranskan hallitusta. Vuoden 1962 perustuslain mukaan ruhtinas jakaa vallan yksikamarisen kansallisneuvoston kanssa. Sen 24 jäsenestä 16 valitaan enemmistövaalilla, 8 suhteellisella vaalitavalla.


title: Monaco

text: Paikallishallintoa hoitaa kunnanneuvosto, jossa on 15 vaaleilla valittua jäsentä pormestari puheenjohtajanaan.


title: Monaco

text: Vaikka Monaco ei ole EU:n jäsen, se on tulliyhteistyössä Ranskan kanssa ja sitä kautta tiiviissä talousyhteydessä unionin kanssa.


title: Monaco

text: Monacon pääasiallinen tulonlähde on matkailu. Se alkoi kehittyä 1800-luvulla, kun maassa avattiin kasino ja rautatieyhteys Ranskaan. Lisäksi maan vetovoima perustuu alhaiseen verotukseen, joka houkuttelee Monacoon rikkaita veropakolaisia. Monacossa ei ole lainkaan tuloveroa, arvonlisävero on noin 20% ja yritysten voittoja verotetaan 33%. Monacoa on pidetty rahanpesun keskuksena. Se pääsi pois OECD:n harmaalta listalta vuonna 2009.


title: Monaco

text: Monacoon tuodaan sähköä Ranskan puolelta. Keittämiseen ja lämmittämiseen käytetään pääasiassa maakaasua.


title: Monaco

text: Monacossa on 77 km teitä ja yksi helikopterikenttä ja satama. Prince Pierren rautatieasemalle liikennöi ranskalainen junayhtiö SNCF. Sisäistä liikennettä hoitavat bussit ja taksit.


title: Monaco

text: Monaco on maailman tiheimmin asuttu valtio. Monacolaiset ovat vähemmistönä ja suurin osa (47 prosenttia) asukkaista on ranskalaisia. Monacolaisia ja italialaisia on molempia 16 prosenttia ja loput 21 prosenttia edustavat 125:tä eri kansallisuutta.


title: Monaco

text: Ranska on ainoa virallinen kieli, mutta englanti, italia ja paikallinen monegassi ovat myös yleisesti käytettyjä. Lukutaitoisuus on 99 prosenttia. Yleisin uskonto on katolisuus, jota harjoittaa 90% väestöstä.


title: Monaco

text: Monaco on tunnettu lähinnä autokilpailuista ja kasinoista. Monacon oseanografinen museo on yksi maailman parhaista, samoin museon akvaario.


title: Monaco

text: Monacon ruokakulttuuri on sekoitus ranskalaista ja italialaista keittiötä. Paikallisia tuotteita, kalaa ja äyriäisiä käytetään paljon. Tyypillisesti aamiainen on pieni, kun taas lounaalla ja päivällisellä on useita ruokalajeja.


title: Monaco

text: Monaco on osallistunut Eurovision laulukilpailuun vuosina 1959-1979 ja 2004-2006 sekä voittanut sen vuonna 1971.


title: Monaco

text: Monacon kaduilla ajettava Formula 1 -luokan Monacon Grand Prix on yksi autourheilun arvostetuimmista vuosittaisista kilpailuista, samoin kuin yleensä alkuvuonna järjestettävä Monte Carlo -ralli.


title: Monaco

text: Monacosta on kotoisin jalkapalloseura AS Monaco, joka pelaa Ranskan Ligue 1:ssa. Seuran kotistadionina toimii Fontvieillessä sijaitseva 18 500 -paikkainen Stade Louis II. Stade Louis II:lla järjestetään jalkapallon vuosittainen UEFA Super Cup, jossa kohtaavat Mestarien liigan ja Eurooppa-liigan voittajat, sekä yleisurheilun Timanttiliigan osakilpailu Herculis.


title: Monaco

text: Monte Carlossa pelataan myös joka vuosi (usein huhtikuussa) tenniksen ATP Masters -sarjan turnaus.


title: Monaco

text: Monaco on osallistunut olympialaisiin vuodesta 1920, yleensä alle kymmenen urheilijan joukkueella. Monacon oympiaurheilijat eivät ole sijoittuneet palkintosijoille, mutta olympialaisten taidekilpailussa monacolainen Julien Médécin sijoittui pronssille vuonna 1924.


title: Geeni

text: Geeni eli perintötekijä on biologisen informaation yksikkö, joka on tallentunut DNA:n tai RNA:n nukleiinihappoketjuun. Geeni voi esimerkiksi sisältää rakennusohjeet tietylle proteiinille. Geneettinen informaatio on tallennettuna DNA:n emästen järjestykseen. Kolme peräkkäistä emästä muodostavat pienemmän informaatioyksikön, kodonin eli kolmikon, joka proteiinisynteesissä tulkitaan tietyksi aminohapoksi valmistuvaan peptidiketjuun. Koska tuotettavaan polypeptidiketjuun liitettävät aminohapot tulevat kodonien perusteella, voivat emästen lukumäärään vaikuttavat mutaatiot muuttaa polypeptidiketjun aminohapot toisiksi, jolloin ei yleensä synny oikein toimivaa proteiinia. Geenien toiminta vaikuttaa siis kaikkien eliöiden ulkoasuun ja ominaisuuksiin, joita myös ympäristötekijät muokkaavat.


title: Geeni

text: Geenit sijaitsevat DNA:ssa, josta tuotetaan RNA:n kautta geenituote tai -tuotteita. Aitotumallisten eliöiden eli eukaryoottien DNA on pääasiassa solun tumassa, jossa se on pakkautuneena hyvin tiiviisti histoniproteiinien ympärille muodostaen lopulta kromosomeja. Tuman lisäksi eukaryooteilla on vähän DNA:a mitokondrioissa ja kasveilla myös kloroplasteissa. Mitokondrioiden ja kloroplastien DNA:ssa on vain vähän geenejä, ja niistä monet liittyvät juuri kyseisen soluelimen omaan toimintaan. Esitumallisten eliöiden eli prokaryoottien DNA on solun sytoplasmassa. Suurin osa prokaryoottien DNA:sta on niin sanottuna "keskuskromosomina", mutta sen lisäksi prokaryooteilla voi olla vaihtelevia määriä plasmideja, jotka koostuvat myös DNA:sta.


title: Geeni

text: Eliön kaikki geenit muodostavat yhdessä muun DNA:n kanssa eliön genomin. Genomin koko vaihtelee suuresti eri eliöryhmien ja -lajien välillä, eikä sen koosta voi tehdä suoraa yleistystä eliön kehittyneisyydestä. Geenien määrää arvioitaessa on hyvä muistaa, että erilaisten geenituotteiden lukumäärä ei tyypillisesti ole yhtä suuri kuin geenien lukumäärä, sillä samasta geenistä saatetaan tuottaa useampaa kuin yhtä geenituotetta.


title: Geeni

text: Geenien ja niiden säätelyalueiden lisäksi DNA sisältää paljon "tyhjiä" alueita eli osia, jotka eivät sisällä informaatiota. Myös intronit voidaan nähdä tällaisina "tyhjinä" alueina. Tämä DNA on aikoinaan tulkittu ylimääräiseksi tai turhaksi DNA:ksi, mutta nykyisin tätä tulkintaa on voimakkaasti epäilty ja kyseenalaistettu.


title: Geeni

text: Yleisesti ottaen geenit koostuvat pätkästä DNA:a, josta voidaan syntetisoida jotain orgaanista molekyyliä, usein jotain proteiinia. Geenin alussa on tietty emässekvenssi, josta geenin translaatio alkaa. Geenin lopussa on jonkinlainen emässekvenssi, joka saa geenin translaatiossa aikaan proteiinisynteesin päättymisen. Aminohappoja koodaavien kodonien lisäksi on olemassa kolme lopetuskodonia, joita ei vastaa mikään aminohappo. Translaatiossa geenin translointi ja polypeptidiketjun muodostus saattavat kuitenkin päättyä myös muuten kuin pelkästään lopetuskodonin vaikutuksesta. Geenin koodaava osa voi olla alusta loppuun yhtenäinen tai jakautunut lyhyemmiksi pätkiksi eli eksoneiksi, joiden väleissä on geeniä koodaamattomia osia eli introneita.


title: Geeni

text: Geenituotetta koodaavan osan lisäksi geenin toimintaan liittyvät olennaisesti myös koodaavan osan ympärillä olevat DNA:n alueet. Näitä ympäröiviä alueita kutsutaan yleisesti geenin säätelyalueiksi. Säätelyalueet voivat olla geenistä riippuen erikokoisia ja ne voivat sijaita nukleiinihappoketjussa joskus aika kaukanakin varsinaisesta geenin koodaavasta osasta. Säätelyalueilla on tyypillisesti erilaisia tunnistus- ja kiinnittymiskohtia geenin toimintaa ohjaaville, aktivoiville tai inhiboiville, proteiineille. Säätelyalueella voi sijaita esimerkiksi vahvistajia (). Lisäksi jonkin verran ennen geenin koodaavaan osan alkukohtaa on geenin promoottori.


title: Geeni

text: Eukaryooteilla useimmat geenit ovat epäjatkuvia eli eksonien väleissä on introneita. Intronien aluissa ja lopuissa on emäsjaksoja, joiden avulla intronit voidaan ennen proteiinisynteesiä poistaa silmikoimalla syntyvä lähetti-RNA. Silmikoinnin yhteydessä eksonit liitetään peräkkäin kiinni toisiinsa joko samassa järjestyksessä kuin ne olivat ennen silmikointia tai johonkin toiseen järjestykseen. Eksonien liittäminen erilaiseen järjestykseen mahdollistaa esimerkiksi erilaisten proteiinien tuottamisen samasta geenin DNA:n pätkästä.


title: Geeni

text: Prokaryooteilla geeneissä ei ole introneita, vaan geenit ovat kokonaisuudessaan koodaavaa osaa. Useampi geeni voi kuitenkin olla järjestäytynyt operoniksi eli peräkkäin yhteisen säätelyalueen ja promoottorin jatkoksi.


title: Geeni

text: Ajatus jonkinlaisesta eliöiden ominaisuuksien periytyvyyteen liittyvästä seikasta on satoja vuosia vanha. Perustan perinnöllisyystieteelle loi Gregor Mendelin 1866 julkaisema tutkimus herneiden ominaisuuksien periytymisestä. Mendel havaitsi, etteivät ominaisuudet periytyneet sekoittuen vaan tiettyjen sääntöjen mukaan. Näitä sääntöjä kutsutaan nykyään Mendelin säännöiksi.


title: Geeni

text: Sana geeni luotiin 1900-luvun ensi vuosikymmellä, mutta kesti kuitenkin useampi vuosikymmen, että saatiin selville, mitä geenit ovat. Aluksi genetiikassa oli vallalla teoria, jonka mukaan yksi geeni tuotti yhden ominaisuuden. 1940-luvulla George Wells Beadle ja Edward Lawrie Tatum esittivät hypoteesin ”yksi geeni – yksi entsyymi”. Se elvytettiin 1950-luvulla muodossa ”yksi geeni – yksi polypeptidi”, ja näin syntyi ajatus siitä, että geenit koodaavat proteiineja. Sittemmin tutkimukset paljastivat muun muassa sen, että eliöiltä löydettiin enemmän erilaisia geenituotteita kuin geenejä. Ymmärrettiin, että yksi geeni saattaisi tuottaa useita proteiineja (pleiotropia) ja toimia yhteisvaikutuksessa muiden geenien kanssa (polygenia).


title: Geeni

text: Eliöiden ominaisuuksien periytyminen yhdistettiin vuonna 1944 Oswald Averyn tutkimusryhmässä deoksiribonukleiinihappo DNA:han. Alfred Hershey osoitti 1952, että virusten kopioituminen tapahtui DNA:n avulla tartunnan saaneissa soluissa, ja hän osoitti näin, että geeni koostuu DNA:sta.


title: Geeni

text: Vielä vuonna 1950 Hermann J. Muller totesi: ”Geenin todellinen ydin vaikuttaa yhä olevan tuntematon. Meillä ei toisin sanoen ole vielä todellista tietoa mekanismista, joka tekee geenistä geenin – sen kyvystä syntetisoida toinen itsensä kaltainen rakenne, johon jopa sen sisältämät mutaatiot kopioituisivat. Emme tunne sellaista vielä kemian alalla.”


title: Geeni

text: Rosalind Franklin ja Maurice Wilkins tutkivat DNA:a röntgendiffraktion avulla 1950-luvun alussa, mutta kuitenkin James Watson ja Francis Crick kuvasivat ensimmäisinä DNA:n rakenteen vuonna 1953 Nature-lehden artikkelissaan ”Molecular structure of nucleic acids: A Structure for Deoxyribose Nucleic Acid”.


title: Geeni

text: 1950-luvulla tutkimustyö keskittyi DNA:n toimintaan ja sen ominaisuuksiin. 1960-luvulla DNA:n rakenteeseen ja toimintaan liittyvä tutkimustyö loi molekyylibiologian ja geeniteorian perustan.


title: Geeni

text: Ensimmäinen geenin nukleotidisekvenssi sekvensoitiin Gentin yliopistossa Belgiassa vuonna 1972. Kyseinen sekvensoitu geeni oli MS2-bakteriofagin kuoren proteiinin koodaava geeni.


title: Geeni

text: Geenien säätely eli geenisäätely on yksinkertaisesti sanottuna geenien transkriptiota ja translaatiota säätelevää solun toimintaa. Geenejä voidaan kuitenkin säädellä useiden erilaisten mekanismien kautta. Geenisäätelyssä voidaan säädellä joko itse geeniä ja sen säätelyaluetta tai geenin kohdalla olevan DNA:n rakennetta, kuten histoneita tai kromatiinirakennetta. Histonien vapaiden päiden aminohappojen metylointi on yleensä geeniluentaa inhiboivaa ja asetylointi aktivoivaa. Täten myös demetylointi eli metyyliryhmien poistaminen on aktivoivaa ja deasetylointi eli asetyyliryhmien poistaminen on inhiboivaa. Edellisestä säännöstä on kuitenkin olemassa poikkeuksia, esimerkiksi histoni H3:n lysiini 4:n metylointi on aktivoiva signaali.


title: Geeni

text: Geenisäätelyä voidaan luokitella esimerkiksi säätelymekanismin tai säätelyn vaikutuksen perusteella. Säätelyn vaikutuksen perusteella geenisäätely voidaan jakaa aktivoivaan eli käynnistävään sekä tehostavaan ja inhiboivaan eli hidastavaan ja pysäyttävään säätelyyn.


title: Geeni

text: Lisäksi geenisäätelyä voi tapahtua geeniluennan eri kohdissa eli voidaan säädellä esimerkiksi transkription aloitusta tai translaation aloitusta.


title: Geeni

text:
Geeni sisältää ohjeen geenituotteelle, joka valmistetaan proteiinisynteesin kautta. Geenituote voi vaikuttaa joko suoraan johonkin solun rakenteeseen tai toimintaan, esimerkiksi jos geeni koodaa jotakin solun metaboliassa tarvittavaa entsyymiä. Geenituote voi vaikuttaa myös toisiin geeneihin eli se voi olla niin kutsuttu säätelytekijä, kuten esimerkiksi transkriptiofaktori. Säätelytekijänä se voi joko aktivoida tai inhiboida jonkin toisen tai useamman geenin lukemista geenituotteekseen tai geenituotteikseen.
Pleiotropia () (kreik:"tropy", käännös) on geneettinen ilmiö, jossa yksi geeni säätelee useiden, toisistaan näennäisesti riippumattomien ominaisuuksien syntyä.


title: Geeni

text: Pleiotropia jaetaan valepleiotropiaan ja aitoon pleiotropiaan.


title: Geeni

text: Polygenia () tarkoittaa sitä, että yhden fenotyyppisen piirteen syntyminen on seurausta usean geenin vuorovaikutuksessa. Tällöin yhdellä geenillä on yksinään vain pieni vaikutus. Useat geenit vaikuttavat yleensä määrällisiin ominaisuuksiin, kuten pituuteen ja painoon.


title: Massachusetts

text: Massachusetts on Yhdysvaltain osavaltio, joka sijaitsee koillisrannikolla, Uudeksi-Englanniksi kutsutulla kuuden osavaltion kattavalla alueella. Yhdysvaltain ensimmäisiin osavaltioihin kuuluvan Massachusettsin väkiluku on noin suhteellisen pienellä alueella, jonka itäosassa on kaupunki- ja esikaupunkialueita ja länsiosassa pääasiassa maaseutua. Osavaltion pääkaupunki on Boston.


title: Massachusetts

text: Massachusettsia rajaavat pohjoisessa New Hampshire ja Vermont, lännessä New York, etelässä Connecticut ja Rhode Island sekä idässä Atlantin valtameri. Osavaltion kaakkoisosassa on kädenmuotoinen niemi Cape Cod. Martha’s Vineyard- ja Nantucketsaaret sijaitsevat Cape Codista etelään.


title: Massachusetts

text: Massachusetts tunnetaan lempinimellä Bay State, "Lahtien osavaltio". Tällä viitataan itärannikon suuriin Massachusetts Bay- ja Cape Cod Bay -lahtiin, joiden rannalle seudun ensimmäiset asutuskeskukset perustettiin.


title: Massachusetts

text: Näiden lisäksi suuriin lahtiin kuuluu Buzzards Bay etelässä. Muutamat Massachusettsin ja Rhode Islandin välisellä rajalla sijaitsevat kaupungit ovat lahdella nimeltä Narragansett Bay.


title: Massachusetts

text: Suuria jokia ovat Charles, Connecticut, Hoosic, Housatonic ja Merrimack.


title: Massachusetts

text: Massachusettsin korkein kohta on Berkshiren piirikunnassa oleva Mount Greylockin huippu.


title: Massachusetts

text: Massachusettsin osavaltion nimi on johdettu alueella asuneen alkuperäiskansan massachusetien omakielisestä nimestä "mass-achu-sets". Heidän kielessään "mass" tarkoittaa suurta, "achu" kukkulaa ja "sets" on sijaintia ilmaiseva pääte. Siten nimi Massachusetts on vapaasti käännettynä ”suuren kukkulan juurella” tai ”suuren kukkulan liepeillä” tai vielä tarkemmin ”kukkulajonon juurella”. Nimeen viittaavat kukkulat ovat Blue Hills -luonnonpuistossa. Erityisesti nimen syntyyn liittynee Great Blue Hill Miltonin ja Cantonin rajamailla Bostonin luoteispuolella.


title: Massachusetts

text: Massachusetts Bayn pohjukassa Charles Riverin suulla sijaitseva pääkaupunki Boston on osavaltion suurin kaupunki. Pääosa Bostonin suurkaupunkialueen miltei ihmisestä asuu varsinaisen kaupungin rajojen ulkopuolella esikaupunkialueilla pienehköissä kunnissa (vertaa suomalainen kirkonkylä) ja pikkukaupungeissa.


title: Massachusetts

text: Läntinen Massachusetts, erityisesti Berkshiren piirikunta Appalakkien juurella osavaltion länsirajalla, on harvaan asuttua maaseutua. Suurin väestötiheys läntisessä Massachusettsissa on pohjoisesta etelään virtaavan Connecticut-joen rannoilla, alueella, jota kutsutaan Pioneer Valleyksi.


title: Massachusetts

text: Massachusettsin ilmastoon vaikuttavat sijainti valtameren rannalla ja maastonmuodot. Ilmastollisesti se voidaan jakaa länsiosaan, keskiosaan ja rannikkoon. Sää on luonteeltaan vaihtelevaa, eivätkä keskiarvot aina kuvaa tyypillisiä olosuhteita.


title: Massachusetts

text:
Koko vuoden keskilämpötila on länsiosassa noin , keskiosassa ja rannikolla . Korkeus ja kaupunkien lämpösaareke aiheuttavat tästä suuriakin poikkeamia. Kasvukausi kestää lännessä , keskiosassa ja rannikolla .
Vuoden lämpimin kuukausi on heinäkuu, jolloin keskimääräinen ylin lämpötila Bostonissa on noin . Keskimääräinen alin lämpötila on siellä pakkasen puolella joulukuusta maaliskuuhun, kylmimmillään tammikuussa −5,4 astetta.


title: Massachusetts

text: Sadetta saadaan keskimäärin tasaisesti ympäri vuoden, noin joka kolmas päivä, eikä alueella ole säännöllistä sade- ja kuivaa kautta. Pitkät kuivat jaksot ovat vaivanneet Massachusettsia vuosina ja . Sademäärän pitkäaikaiset keskiarvot ovat eri asemilla vuodessa. Vuosittaisesta sateesta tulee lumena rannikon Cape Codissa , sisämaassa .


title: Massachusetts

text: Massachusettsin metsissä elää peuroja, majavia, piisameita, minkkejä, saukkoja, jäniksiä, kettuja, pesukarhuja ja maaoravia, joskus myös karhuja ja hirviä. Merkittäviä riistalintuja ovat röyhelöpyy, villi kalkkuna ja fasaani.


title: Massachusetts

text: Massachusettsin kansalliskukka on kanervakasveihin kuuluva "Epigaea repens", kansallispuu valkojalava "Ulmus americana" ja nimikkolintu amerikanhömötiainen.


title: Massachusetts

text: Osavaltion alueella on noin 150 osavaltionmetsää ja puistoa. Luontoa suojellaan myös 12 varsinaisella luonnonsuojelualueella. Bostonin lähellä on Yhdysvaltojen suurin puulajipuisto Arnoldin Arboretum.


title: Massachusetts

text: Nykyisen Massachusettsin alue on ollut asuttuna noin kymmenentuhannen vuoden ajan. Ennen eurooppalaisia siellä asui Algonkin-kieliä puhuvia intiaaneja. Eurooppalaisten saapuessa heitä oli kymmeniätuhansia. Tunnetuimmat intiaaniyhteisöt olivat Massachusett, Wampanoag, Pennacook, Mahican (Stockbridge), Pocumtuck ja Nipmuck. Eurooppalaisten mukanaan tuomat taudit surmasivat jopa alueen intiaaniväestöstä jo 1600-luvun alkupuolella.


title: Massachusetts

text: Leif Erikssonin kerrotaan käyneen Cape Codin vaiheilla noin vuonna 1003. Todennäköisesti ranskalaiset ja espanjalaiset kalastajat ovat käyneet rannikolla jo varhain pyytämässä turskaa.


title: Massachusetts

text: Ensimmäiset eurooppalaiset, jotka saapuivat 1600-luvun alussa Massachusettsiin, olivat varhaisia uudisraivaajia ja puritaaneiksi kutsuttuja Englannin protestantteja. He saapuivat Pohjois-Amerikkaan paettuaan uskonvainoja ja etsivät uskonnonvapautta uudelta mantereelta. Uudisasukkaat perustivat Plymouthin vuonna 1621 ja Bostonin 1629. Niistä muodostuivat pian alueen tärkeimmät keskukset.


title: Massachusetts

text: Noin sataviisikymmentä vuotta myöhemmin Massachusettsista tuli "Vapauden kehto" Bostonin vallankumouksellisille. Kun Bostonissa heitettiin tullista vapautettu teelasti mereen, siitä tuli vuonna 1776 Yhdysvaltain vapaussotana tunnettujen ja kolmentoista siirtokunnan itsenäisyyteen johtaneiden taistelujen aloituspaikka.


title: Massachusetts

text: Yhdysvaltain alkuaikojen isänmaallisista vaikuttajista kaksi maan presidenttiä olivat kotoisin Massachusettsista: järjestyksessä toinen presidentti John Adams ja myöhemmin tämän poika, kuudes presidentti John Quincy Adams.


title: Massachusetts

text: 1700-luvulla Massachusettsin pääelinkeino vaihtui maanviljelystaloudesta valmistavaan teollisuuteen. Osavaltion halki virtaavat lukuisat joet tarjosivat energianlähteen monille kenkä-, huonekalu- ja vaatetehtaille. Kun teollisuus levisi halvemman työvoiman etsinnässä etelää kohti 1800-luvulla, Massachusettsin talouskehitys kääntyi laskuun. Vasta 1970-luvulla talous alkoi piristyä, kun alueen lukuisista eliittiyliopistoista ja -korkeakouluista valmistuneet perustivat Bostonin lähiöihin korkean teknologian yrityksiä. 1990-luvulla Massachusettsin hyvin koulutettu väestö tulia bioteknologian ja informaatioteknologian kasvua.


title: Massachusetts

text: Kennedyjen suku on vaikuttanut Massachusettsin politiikassa ja talouselämässä yli sadan vuoden ajan.


title: Massachusetts

text: Massachusettsin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on , alahuoneessa eli edustajainkokouksessa . Sekä senaatin että alahuoneen jäsenet valitaan kahdeksi vuodeksi kerrallaan.


title: Massachusetts

text: Ylintä toimeenpanovaltaa käyttää kuvernööri. Hänet valitaan neljän vuoden kaudelle, sama henkilö voidaan valita uudelleen ilman kausirajoituksia.


title: Massachusetts

text: Massachusetts on jaettu .


title: Massachusetts

text: Yhdysvaltain osavaltioista vapaamielisimpiin kuuluvaa Massachusettsia pidetään progressiivisen ja liberaalin ajattelun kehtona, ja demokraattinen puolue on perinteisesti nauttinut siellä suurta kannatusta. Vuonna 2004 Massachusetts oli ensimmäinen osavaltio, jossa samaa sukupuolta olevat saivat sekä laillisesti mennä naimisiin keskenään että samat lain suomat oikeudet kuin heteroavioparit. Massachusetts on myös ensimmäinen Yhdysvaltain osavaltio, joka sääti kaikille aikuisille pakollisen sairausvakuutuksen heinäkuuhun 2007 mennessä. Osavaltiossa päätettiin sallia kannabiksen viihdekäyttö vuoden 2016 presidentinvaalien yhteydessä suoritetussa äänestyksessä.


title: Massachusetts

text: Massachusettsin bruttokansantuote vuonna 2010 oli dollaria, jolla se oli Yhdysvaltojen osavaltioista .


title: Massachusetts

text: Maatalouden tärkeimmät tuotteet ovat kasvihuone- ja taimitarhatuotteet, karpalot, maitotuotteet, maissi ja omenat. Kalastus on tärkeä talouden osa-alue. New Bradfordissa tuotetaan puolet koko maan kampasimpukoista. Massachusettsissa louhitaan kiveä ja kaivetaan savea, soraa ja hiekkaa.


title: Massachusetts

text: Osavaltion seitsemän suurinta työllistäjää ovat Bostonissa ja Cambridgessa toimivia sairaaloita ja tutkimuslaitoksia.


title: Massachusetts

text: Massachusettsin sähköenergiasta tuotetaan maakaasun ja kivihiilen avulla, ja tulee uusiutuvista energianlähteistä kuten biomassasta ja vesivoimasta (2011).


title: Massachusetts

text: Massachusettsissa on 26 lentoasemaa. Suurin niistä on Loganin kansainvälinen lentoasema. Osavaltion vilkkaimmat ovat Bostonin, Fall Riverin ja New Bedfordin satamat.


title: Massachusetts

text: Massachusettsin asukkaasta on valkoisia. Osuus on hiukan suurempi kuin Yhdysvalloissa keskimäärin, joka oli vuosina 2010–2012).


title: Massachusetts

text: Massachusettsin korkeakoulujen ja yliopistojen menestys sekä alueen teknologinen kehitys jatkuu edelleen. Esimerkiksi Massachusetts Institute of Technology (MIT) ja Harvardin yliopisto ovat aloillaan maailman korkeakoulujen huippuja. Tunnettu Yliopistoranking-luettelo Academic Ranking of World Universities (ARWU) eli Shanghai-ranking sijoitti vuonna 2013 Harvardin ensimmäiseksi ja MIT:n sijalle 4.


title: Massachusetts

text: Vuoden 2014 4icu-luettelossa kärkipaikkoja pitävät


title: Massachusetts

text: Massachusettsin kulttuurin ydin syntyi vanhan maailman perinteiden kohdatessa uuden maailman hengen. Varhaisten puritaanien saarnoihin, päiväkirjoihin ja runouteen kirjattiin amerikkalaisen kansanluonteen perusta. Heidän seuraajansa, kuten concordilaiset Ralph Waldo Emerson, Henry David Thoreau ja Louisa May Alcott, aloittivat yhdysvaltalaisen kirjallisuuden.


title: Massachusetts

text: Massachusetts Film Office tarjoaa verohelpotuksia suurille Massachusettsissa kuvattaville elokuvaprojekteille. Se on houkutellut suuria projekteja Hollywoodista Bostonin seudulle ja työllistänyt sitä kautta alan ammattilaisia. Isojen hankkeiden perässä tulee pienempiä filmintekijöitä.


title: Massachusetts

text: Bostonin maraton on maailman vanhin vuosittainen massajuoksutapahtuma: Se on järjestetty vuodesta 1897.


title: Massachusetts

text: Seuraavassa taulukossa on Massachusettsin osavaltion alueella toimivia, merkittäviä ammattilaisurheilujoukkueita. Springfieldissä on Yhdysvaltojen ammattilaiskoripallon Hall of Fame ja Holyokessa lentopallon Hall of Fame.


title: Massachusetts

text: Historiallisia tapahtumia:


title: Boston

text: Boston on Yhdysvaltain Massachusettsin osavaltion pääkaupunki. Kaupunki sijaitsee itärannikolla noin 320 kilometriä New Yorkista koilliseen. Boston on osavaltion suurin kaupunki ja Yhdysvaltain vanhimpia kaupunkeja. Sen perustivat Englannista saapuneet puritaanisiirtolaiset vuonna 1630. Kaupungissa oli vuoden 2013 väestönlaskennassa 645 966 asukasta. Esikaupunkeineen Bostonin, Worcesterin ja Providencen muodostamalla laajalla metropolialueella on asukkaita noin kahdeksan miljoonaa.


title: Boston

text: Bostonin esikaupungissa Cambridgessä sijaitsee Yhdysvaltain vanhin yliopisto Harvard sekä Massachusetts Institute of Technology (MIT).


title: Boston

text: Boston sijaitsee Shawmutin niemellä Charles- ja Mysticjokien suulla. Joet laskevat Bostonin satamaan. Alkujaan niemimaalla oli kukkuloita ja sen erotti mantereesta suoalue, nyttemmin kukkuloita on tasoitettu ja suoaluetta täytetty ja kuivatettu.


title: Boston

text: Boston on New Yorkin ohella Yhdysvaltain ainoita eurooppalaistyyppisiä tiiviitä kaupunkeja. Useimmat muut suurkaupungit ovat moottoriteihin tukeutuvia ja väljemmin rakennettuja.


title: Boston

text: Meren ja jokien läheisyys pitää Bostonin ilmaston verrattain leutona verrattuna muihin pohjoisen suurkaupunkeihin. Bostonissa vuoden lämpimimmät kuukaudet ovat heinä- ja elokuu, jolloin keskimääräinen päivän ylin lämpötila on 27,7 ja 26,6 °C. Kylmintä on tammikuussa, keskimääräinen alin -5,8 °C. Myös joulu-, helmi- ja maaliskuun keskimääräinen alin lämpötila on pakkasen puolella.


title: Boston

text: Ensimmäinen eurooppalainen Bostonin alueella oli William Blaxton, joka asettui 1629 pienelle niemimaalle, jota paikalliset algonkinit kutsuivat nimellä Shawmet. Seuraavana vuonna alueelle saapui Massachusetts Bay Colonystä John Winthropin johtamia puritaaneja, jotka olivat kokeneet Salemin vaikeaksi asuinpaikaksi. Blaxton kutsui Winthropin Shawmetiin, ja 17. syyskuuta 1630 hän päätti tehdä siitä pysyvän asutuksen. Winthrop muutti paikan nimen Bostoniksi Lincolnshiren Bostonin mukaan.


title: Boston

text: Harvardin yliopisto perustettiin 1636 siirtokunnan tuomioistuimen päätöksellä. Se sai nimensä pappi John Harvardilta, joka lahjoitti yksityisen kirjastonsa yliopiston käyttöön.


title: Boston

text: Bostonin sataman ympärille kehittyi monenlaista liiketoimintaa, ja sinne muutti merimiehiä, kalastajia, laivanrakentajia ja kauppiaita. Kaupungin väkiluku kasvoi vuoden 1540 kahdestatuhannesta noin kuuteentoistatuhanteen vuoteen 1730 mennessä. Siitä tuli Pohjois-Amerikan suurin brittiläinen kaupunki. Kaupungista vietiin suolattua turskaa muihin brittiläisen imperiumin maihin, ja kauppareittien suunnittelu johti tuottavaan orjakauppaan. Cape Annin maanjäristys vuonna 1755 vaurioitti monia rakennuksia.


title: Boston

text: Bostonista tuli 1700-luvulla siirtokuntien vastarinnan keskittymä. Kaupungissa tapahtuivat 1770 Bostonin verilöyly ja 1773 Bostonin teekutsut. Englanti vastasi tapahtumiin nopeasti ja asetti kaupungin sotilashallintoon. Lisäksi satama saarrettiin. Sons of Liberty -vastarintaliike alkoi levittää sanomaa Bostonista, ja siirtokunnat alkoivat pian yhdistyä englantilaisia vastaan. Boston oli myös merkittävässä asemassa Yhdysvaltain vapaussodassa. Bostonilaiset aiheuttivat Bunker Hillin taistelussa englantilaisille merkittäviä tappioita. 1800-luvun alussa Ranskaa vastaan käydyt sodat haittasivat kaupankäyntiä, ja kaupungin talous suuntautui ulkomaankaupan sijasta teollisuuteen. Väkiluku kasvoi voimakkaasti 1820-luvulla Euroopasta tulleen siirtolaisaallon myötä.


title: Boston

text: Boston kehittyi 1800-luvun alussa Yhdysvaltain tieteen ja taiteen keskukseksi. Kaupungin toinen pormestari Josiah Quincy kehitti koulutusta ja teki kaduista turvallisempia ja puhtaampia. Ralph Waldo Emersonin transsendentalistinen liike näkyi esimerkiksi Nathaniel Hawthornen kirjoissa ja Henry David Thoreaun ajatuksissa. Runous, maalaustaide, arkkitehtuuri ja tiede kukoistivat kaupungissa, minkä ansiosta kaupunkia alettiin kutsua ”Amerikan Ateenaksi”. Transsendentalisen liikkeen lisäksi Boston oli abolitionismin keskus. New England Anti-Slavery Society perustettiin kaupungissa 1832. Sisällissodan aikana kaupunki oli merkittävä armeijan satamapaikka.


title: Boston

text: Teollistuminen muutti Bostonia huomattavasti 1800-luvun puolivälissä, ja kaupungista tuli Uuden-Englannin rautatieliikenteen solmukohta. Kaupunki rikastui teollisuudellaan. Kaupunkia laajennettiin valtaamalla maata merestä, ja siihen liitettiin viereiset Roxbury, Dorchester, Brighton ja Charlestown. Lisäksi kaupunkiin perustettiin kuvataidemuseo ja sinfoniaorkesteri. Monien Yhdysvaltain teollisuuskaupunkien tavoin Bostonin talous kärsi maailmansotien välissä. Ensin kieltolaki teki lopun rommiteollisuudesta ja sitten iski 1930-luvun lama.


title: Boston

text: Bostonin väkiluku nousi toisen maailmansodan jälkeen huippuunsa, ja se oli 801 000 vuonna 1950. Kaupungin infrastruktuuri oli kuitenkin vanhaa, ja verojen nostaminen aiheutti valkoisen keskiluokan muuton ympäröiviin esikaupunkeihin. Kaupungin uudistamiseksi perustettiin 1957 Boston Redevelopment Authority. Ryhmän työn ansiosta kaupunkiin nousi muun muassa Prudential Tower, uusi hallintokeskus ja ostoskeskuksia. Lisäksi esimerkiksi monia naapurustoja uudistettiin.


title: Boston

text: 15. huhtikuuta 2013 Bostonissa tapahtui Bostonin maratonin aikana terrori-isku, jossa kuoli kolme ihmistä ja yli sata loukkaantui.


title: Boston

text: Bostonin kaupunginvaltuustossa on yhdeksän eri kaupunginosia edustavaa valtuutettua ja neljä, jotka edustavat koko kaupunkia. Valtuuston komiteat valmistelevat aloitteita, jotka ne tuovat sitten äänestykseen. Jos aloite saa valtuustossa enemmistön taakseen, se viedään pormestarille, joka voi vielä estää sen täytäntöönpanon veto-oikeudellaan.


title: Boston

text: Bostonin collegeilla ja yliopistoilla on tärkeä vaikutus kaupungin ja alueen talouteen. Ne eivät vain työllistä, mutta myös houkuttelevat korkean teknologian teollisuutta kaupunkiin ja lähialueille, kuten ohjelmisto- ja laiteyrityksiä sekä bioteknologiayrityksiä.


title: Boston

text: Bostonissa eniten työllistävät alat ovat terveydenhuolto, vakuutus- ja pankkitoiminta sekä korkeakoulutus. Nämä kolme tarjoavat noin kolme neljäsosaa työpaikoista. Vuonna 2011 Bostonissa oli 111 yksityistä yritystä, jotka työllistivät yli 500 henkeä. Suurin työnantaja oli Massachusettsin sairaala 14 000 työpaikallaan, toiseksi suurin Harvardin opetussairaala BWH (Brigham and Women’s Hospital), jossa oli 11 600 työpaikkaa, ja kolmantena Bostonin yliopisto (9 300 työpaikka).


title: Boston

text: Bostonin lentoasema, viralliselta nimeltään kenraali Edward Lawrence Loganin kansainvälinen lentoasema tai vain Loganin kansainvälinen lentoasema, on Yhdysvaltojen 19:nneksi vilkkain lentoasema, jonka läpi kulkee vuosittain 27 miljoonaa matkustajaa. Se perustettiin vuonna 1923.


title: Boston

text: Kotimaan liikennettä varten kaupungissa on kolme rautatieasemaa. Eteläisin asema toimii myös linja-autoasemana.


title: Boston

text: Bostonin metropolialueen joukkoliikennettä hoidetaan linja-autoilla, metrolla ja paikallisjunilla. Liikennelaitoksella eli MBTA:lla (Massachusetts Bay Transportation Authority) on myös yhteysaluksia, jotka kuljettavat matkustajia vesitse Hinghamista, Quincystä ja Hullista keskustaan. Yli 300 000 ihmistä käy päivittäin Bostonissa töissä. Pormestari on pyrkinyt edistämään myös pyöräilyn suosiota.


title: Boston

text: Bostonin asukasluku oli vuoden 2010 väestönlaskennan mukaan 617 594 ja vuoden 2017 arvion mukaan 685 094. Bostonin metropolialueen asukasluku oli vuonna 2010 yhteensä 4 552 402. Suur-Bostonin metropolialue on levittäytynyt viiteen piirikuntaan Massachusettsissa ja kahteen New Hampshiressä ja se oli Yhdysvaltain 10:ksi suurin metropolialue. Bostonin kaupungin asukkaista 53 % oli vuonna 2010 taustaltaan valkoisia, 25,4 % afroamerikkalaisia, 9,3 % aasialaisia ja 19 % latinoja. Kaupungin asukkaista ulkomailla oli syntynyt 27,6 % ja 37,1 % puhui kotonaan jotakin muuta kieltä, kuin englantia.


title: Macintosh

text: Macintosh on Applen luoma henkilökohtaisten tietokoneiden perhe. Ensimmäinen malli Macintosh 128K julkaistiin 24. tammikuuta 1984 ja se oli ensimmäinen kaupallisesti menestynyt tietokone, jossa oli graafinen käyttöliittymä. Nykyinen Macintoshien mallisto sisältää kotikäyttöön suunniteltuja edullisia työasemia, ammattikäyttöön suunnattuja tietokoneita, kannettavia tietokoneita ja kevyeen käyttöön suunniteltuja palvelimia.


title: Macintosh

text: Ensimmäiset Macintoshit käyttivät Motorolan 68k-sarjan suorittimia, kunnes vuonna 1994 suoritinarkkitehtuuri vaihdettiin PowerPC-suorittimiksi. Vuoden 2006 alusta lähtien Apple siirtyi käyttämään Intelin suorittimia ja siten IBM-PC-arkkitehtuuria.


title: Macintosh

text: Macintoshin käyttöjärjestelmä oli Mac OS kunnes sen korvasi Unix-pohjainen OS X, jonka nimeksi vaihdettiin myöhemmin macOS (entinen nimi uudella kirjoitusasulla). Nykyiset Macintoshit toimitetaan aina macOS valmiiksi asennettuna.


title: Macintosh

text: Macintosh-projekti aloitettiin alkuvuodesta 1979 Jef Raskinin hahmotellessa uuden helppokäyttöisen ja edullisen tietokoneen suunnittelemista tavallisille kuluttajille. Lokakuussa 1979 Raskin sai Applen johdolta luvan työvoiman palkkaamiseen projektia varten, joskin projekti oli jatkuvan lakkauttamisuhan alla ja Raskin joutui pyytämään tiimille lisäaikaa Applen toimitusjohtajana toimineelta Mike Scottilta. Bill Atkinson, joka työskenteli Applen Lisa-projektissa, esitteli Raskinille Burrell Smithin, joka toimi laitteistoinsinöörin toimessa. Kolmikon lisäksi Macintosh-projekti työllisti suuren joukon laitteisto- ja ohjelmistokehittäjiä, projektin parissa vaikuttaneita ihmisiä olivat muun muassa Chris Espinosa, Joanna Hoffman, George Crow, Jerry Manock, Susan Kare ja Andy Hertzfeld.


title: Macintosh

text: Macintoshin kekseliäs rakenne kiinnitti Applen perustajajäsenen Steve Jobsin huomion. Huomatessaan Macintoshin tulevan olemaan markkinoitavissa Applen senhetkistä huippuprojektia Lisaa paremmin, Jobs käänsi huomionsa Macintosh-projektin puoleen. Vuonna 1981 Raskin irrottautui projektista hänen ja Jobsin välisten riitojen vuoksi. Lopullisen Macintoshin sanottiin olevan lähempänä Jobsin kuin Raskinin visiota. Jobs ja Atkinson vierailivat vuonna 1981 Xeroxin laboratoriossa, jossa Raskin oli kertonut nähneensä tutkimusmielessä rakennetun graafisen käyttöliittymän. Myöhemmin Jobs ja joukko Lisan insinöörejä tekivät toisen tutustumiskäynnin Xeroxille ja idea graafisesta käyttöliittymästä alkoi saada muotoa sekä Lisa- että Macintosh-projekteissa.


title: Macintosh

text: Macintosh on saanut nimensä kanadalaisen McIntosh-omenalajikkeen mukaan.


title: Macintosh

text: Macintosh julkaistiin 22. tammikuuta 1984 ja sen hinnaksi asetettiin 2495 $. Tietokoneen mukana toimitettiin kaksi graafista käyttöliittymää hyväksikäyttävää ohjelmaa, MacWrite ja MacPaint. Macintosh sai osakseen kiinnostunutta huomiota, mutta ohjelmistokehittäjät vierastivat sovellusten kääntämistä järjestelmään, joka ei sisältänyt tekstinäyttöä eikä komentoriviä. Monet pitivät Applen tietokoneita leluna . Ensimmäinen Macintosh tunnettiin pian nimellä Macintosh 128K, erotukseksi seuraavista päivityksistä.


title: Macintosh

text: Vuonna 1985 Macintoshilla pystyi käyttämään julkaisuohjelmistoja, kuten Boston Softwaren MacPublisheria tai Aldus PageMakeria ja tulostamaan Apple LaserWriterillä kokonaisia, tekstit ja kuvat sisältäviä taitettuja sivuja. Julkaisuohjelmistoja oli aluksi saatavilla vain Macintoshiin. Myöhemmin Macintoshille kehitetyt julkaisuohjelmat Macromedia Freehand, QuarkXPress ja Adobe Illustrator vahvistivat Macintoshin asemaa julkaisuohjelmistoalustana. Suunnitteluvaiheessa laajasti kritisoidun LaserWriterin kehittäminen ja julkaisuohjelmistojen saatavuus vaikuttivat suuresti Macintoshin ja Applen menestykseen tulevina vuosina.


title: Macintosh

text: Macintoshin rajoitettu laajennettavuus muodostui pian ongelmaksi. Ensimmäinen 128 kB:n keskusmuistilla varustettu malli päivitettiin 512 kB:n keskusmuisilla toimivaan versioon vuonna 1985, mutta kiintolevyn puute ja huono lisälaitteiden liitettävyys olivat edelleen ongelmina. 10. tammikuuta 1986 Apple julkaisi toisen Macintosh-sarjan tietokoneen nimeltä Macintosh Plus. 2600 $ maksanut laite sisälsi 1 MB:n keskusmuistin, 800 kB:n levykeaseman ja SCSI-liitännän, jonka avulla koneeseen saattoi kytkeä kiintolevyjä ja muita lisälaitteita. Macintosh Plus menestyi markkinoilla hyvin ja se oli myynnissä neljä vuotta ja kymmenen kuukautta, 15. lokakuuta 1990 saakka.


title: Macintosh

text: Motorolan uusien suorittimien myötä Macintoshista saatettiin suunnitella tehokkaampi ja aiempaa paremmilla graafisilla ominaisuuksilla varustettu malli. Macintosh II tuli markkinoille vuoden 1987 aikana ja sen laitteistoratkaisu pohjautui avoimeen malliin IBM PCn ja Apple IIn tapaan, jolloin sen laajennettavuus parani merkittävästi. Macintosh II:n rinnalla julkaistiin myös Macintosh SE, jossa keskusyksikkö oli rakennettu ensimmäisen Macintoshin tapaan näytön yhteyteen. Vuonna 1987 Macintosheja myytiin keskimäärin 50 000 kappaletta kuukaudessa.


title: Macintosh

text: Apple julkaisi vuosina 1988 ja 1989 päivitettyjä versioita Macintosh II:sta. Macintosh IIx käytti Motorola 68030 -suoritinta, Macintosh IIcx oli kompakti versio edellisestä ja Macintosh SE:n päivitys Macintosh SE/30 toimi 16 MHz:n kellotaajuudella. 25 MHz:n Macintosh IIci oli ensimmäinen Macintosh, joka käytti 32-bittistä muistiavaruutta, mahdollistaen yli 8 MB keskusmuistin käytön. Macintoshin uusi käyttöjärjestelmä System 7 tuki 32-bittistä muistiavaruutta. Macintosh Portable oli 16 MHz:n nestekidenäytöllä varustettu kannettava tietokone. Macintosh IIfx toimi nopealla 40 MHz:n kellotaajuudella ja maksoi ilmestyessään 13 000 $. Laiteessa oli sovelluskohtaisia lisälaitteita, jotka nopeuttivat koneen sisäistä toimintaa. Macintosh IIx oli ensimmäinen Applen tietokone, jonka levykeasema pystyi lukemaan myös DOS-alustettuja levykkeitä. IIx:n myötä ensimmäiset virukset ilmeistyivät Macintosheille.


title: Macintosh

text: Vastauksena Microsoft Windows 3.0:n saapumiseen markkinoille Apple julkaisi lokakuussa 1990 sarjan edullisia Macintosh-koneita. Macintosh Classic, 999 $, oli edullisempi versio Macintosh SE:sta. Motorolan 68020 -suorittimella varustettu Macintosh LC, 1800 $, toimitettiin edullisen 512x384 pikselin monitorin kanssa ja yhteen laajennuspaikkaan supistettu Macintosh IIci:n versio Macintosh IIsi maksoi 2500 $. Laitteet myivät hyvin, mutta tuottivat alhaisen hinnan takia vähemmän voittoa Applelle.


title: Macintosh

text: Seuraavana vuonna julkaistu 32-bittinen Mac OS:n uusintaversio System 7 -käyttöjärjestelmä sisälsi parannetun tuen värigrafiikalle, muistiosoituksille, verkkoliikenteelle ja moniajolle sekä esitteli virtuaalimuistin, TrueType -fontit ja käyttäjää opastavat puhekuplat. Apple julkaisi pian uuden Motorola 68040 -suorittimen sisältävät Macintosh Quadra 700 ja 900 -mallit. Myös vanhoista Macintosheista julkaistiin päivitetyt mallit Macintosh Classic II ja Macintosh LC II. Vuonna 1991 julkaistiin myös ensimmäiset PowerBookit 16 MHz:n PowerBook 140 ja 25 MHz:n PowerBook 170, jotka ensimmäisinä kannettavina tietokoneina maailmassa sisälsivät rannetuen ja sisäänrakennetun trackball-osoitinlaitteen. Macintosh Performa -sarja tuli myyntiin vuonna 1992. Edulliseksi kuluttajatietokoneeksi tarkoitettua sarjaa myytiin kodinkoneliikkeissä.


title: Macintosh

text: Maaliskuussa 1994 Apple julkaisi ensimmäisen RISC PowerPC -suorittimella toimivan Power Macintoshin. Uusi suoritin syntyi Apple Computerin, IBM:n ja Motorolan yhteistyön tuloksena. Yhteistyö osoittautui menestykseksi, Power Macintosheja myytiin puolessa vuodessa 600 000 kappaletta . Samana vuonna PowerBookit varustettiin kosketuslevyllä.


title: Macintosh

text: Microsoftin Windows 95 ja Intelin Pentium-suoritin saivat vuonna 1995 osakseen markkinoiden huomion. Applen vastaus kilpailutilanteeseen oli Macintosh-kloonien vapauttaminen, jolloin muut laitevalmistajat saivat tehdä PC-laitteiden tapaan omia Macintosh-koneitaan. Kloonikampanja jatkui vuoteen 1997 saakka, jolloin Steve Jobs palasi Applelle ja totesi Applen häviävän suuria rahoja laitemarkkinoilla kloonien takia.


title: Macintosh

text: Vuoden kuluttua Steve Jobsin paluusta Apple esitteli iMacin, joka oli nykyaikaistettu versio ensimmäisestä Macintoshista. Kirkkaaseen, läpikuultavaan muovikuoreen rakennettu iMac sisälsi vanhojen liitäntäporttien sijaan vain kaksi USB-liitäntää ja levykeaseman tarjoamisen sijaan laite keskittyi lähiverkon hyödyntämiseen. iMacin ansiosta vuosi 1998 oli Applelle ensimmäinen voitollinen vuosi Michael Spindlerin johtoon astumisen jälkeen. Power Macintosh paketoitiin uudelleen iMacin hengen mukaisesti.


title: Macintosh

text: Vuonna 1999 Apple julkaisi uuden käyttöjärjestelmän Mac OS X Server 1.0n, joka hylkäsi vanhan Mac OS -koodin ja rakentui Unix-ytimen ympärille. Uusi käyttöliittymä pohjautui Steve Jobsin NeXT-yhtiön OPENSTEP-käyttöjärjestelmään. Ensimmäinen kuluttajaversio Mac OS X:stä, Mac OS X Public Beta, julkaistiin syyskuussa 2000 29,99 $ hintaan.


title: Macintosh

text: iBook, uusi kuluttajatason kannettavien tietokoneiden sarja julkaistiin myös vuonna 1999. Ensimmäiset iBookit suunniteltiin ensimmäisen iMacin hengessä värikkäiksi ja läpikuultaviksi. iBookit menestyivät iMacien tapaan erittäin hyvin.


title: Macintosh

text: 2000-luvun alkupuolen Apple julkaisi uusia malleja iMac-, iBook-, Power Macintosh- ja PowerBook-sarjoihin. Vuonna 2005 Mac mini julkaistiin hintaan 499 $, jolla se tunnetaan toistaiseksi halvimpana Macintoshina. iPod on nostanut Applen näkyvyyttä markkinoilla ja brändin vahvistuminen on kasvattanut myös Macintoshien myyntiä. Apple keräsi myös paljon julkisuutta ilmoittaessaan iPhone-matkapuhelimen julkaisupäivämäärän ja näyttämällä kuvia jo valmiista tuotteesta vuoden 2007 alkupuoliskolla.


title: Macintosh

text: Saman aikakauden erilaiset Macintoshit ovat tavallisesti käyttäneet keskenään samoja komponentteja. Apple on vaihtanut suoritintyyppiä kolmesti. Muistin määrä ja muut komponentit ovat päivittyneet tasaiseen tahtiin teknisen kehityksen mukaan. Nykyiset Macintoshit käyttävät Intelin x86-suorittimia ja sisältävät vähintään 2 Gt:n keskusmuistin. Elokuussa 2005 Apple luopui yksinäppäimisen hiiren periaatteestaan, jonka jälkeen Macintoshien mukana on toimitettu moninäppäimistä Mighty Mouse -osoitinlaitetta. Lokakuusta 2005 alkaen iMacit on toimitettu sisäänrakennetulla iSight-kameralla, Apple Remote -kaukosäätimellä ja Front Row -mediakeskusohjelmistolla varustettuna.


title: Macintosh

text: Macintosh 128K käytti 8 MHz:n kellotaajuudella toimivaa, 16/32-bittistä (sisäisesti 32 bittistä) Motorola 68000 CISC-suoritinta. Motorolan täysin 32-bittisesti toimiva 68020-suoritin oli jo Macintosh II:ssa, mutta sen 24-bittisessä muistiavaruudessa toimiva käyttöjärjestelmä ei pystynyt hyödyntämään ominaisuutta. 32-bittisyys saavutettiin Macintosh IIci-mallin myötä. Vuonna 1994 Apple siirtyi PowerPC RISC-suorittimiin, joista ensimmäinen oli 60 MHz:n PowerPC 601. 68k-pohjaisista laitteista PowerPC-suorittimiin tarvittavaa siirtymäaikaa varten Apple tarjosi emulaattoria, jolla 68k-suorittimille kirjoitettuja ohjelmia saattoi ajaa PowerPC-suorittimella. Apple julkaisi vielä vuonna 1995 68LC040-suorittimella varustetun mallin Macintosh LC 580, joka oli markkinoilla toukokuuhun 1996 saakka. Myöhemmin valmistunut PowerPC 604 tuki symmetristä moniprosessorointia, jota hyödynnettiin kaksisuorittimisissa Power Macintosh 9500 ja 9600 -malleissa.


title: Macintosh

text: PowerPC G3 -suoritin tuli käyttöön vuonna 1997. Se sopi mainiosti kevyempään, vähän tehoa vaativaan käyttöön, jossa sitä käytettiin menestyksekkäästi kannettavissa tietokoneissa ja kolmannen osapuolen pelikonsoleissa. Symmetrinen moniprosessorointi mahdollistui uudestaan G4- ja G5 -suorittimien myötä, joita Apple käytti vuodesta 1999 vuoteen 2006. Tehokkaimmaksi PowerPC-koneeksi jäi kahdella G5-tuplaytimellä varustettu vuoden 2005 Power Macintosh.


title: Macintosh

text: 6. kesäkuuta 2005 Jobs ilmoitti Applen siirtyvän käyttämään Intelin suorittimia 7. elokuuta 2006 mennessä . Ensimmäiset Intel Core Duo -suorittimella varustetut Macintoshit, iMac ja 15" MacBook Pro julkaistiin tammikuussa 2006.


title: Macintosh

text: Ensimmäiset Macintoshin käyttöjärjestelmät tunnettiin nimellä "System Software" tai yksinkertaisemmin "System" (suomeksi "Järjestelmä"). Versiosta 7.6 lähtien käyttöjärjestelmän viralliseksi nimeksi tuli Mac OS.


title: Macintosh

text: Mac OS oli ensimmäinen laajasti käytössä ollut järjestelmä, jossa oli graafinen käyttöliittymä. Vanhemmissa Mac OS:issa ei ollut lainkaan komentoliittymää, joka oli tavallinen käyttöliittymä muissa sen ajan järjestelmissä. Järjestelmästä 5.0 lähtien Mac OS:ssa oli mahdollisuus moniajoon ja samalla käyttöliittymästä tuli värillinen. Mac OS:ää kehitettiin versioon 9.2.2 asti, joka ilmestyi vuonna 2001. Järjestelmän arkkitehtuurin vanhentuminen (yhteistyömoniajo, yhden käyttäjän järjestelmä) johti vanhan koodin hylkäämiseen.


title: Macintosh

text: Vuonna 2001 Mac OS kirjoitettiin uudestaan. Uudet Mac OS X -nimellä tunnetut järjestelmät perustuvat BSD Unixiin ja käyttävät avoimen lähdekoodin Darwin-käyttöjärjestelmää. Applella oli Unix-kaltainen käyttöjärjestelmä aiemminkin, mutta palvelinten käyttöön suunniteltu A/UX ei kuitenkaan saavuttanut suosiota. Mac OS X on eräs tekijöistä, jotka houkuttelevat käyttäjiä Macintoshien pariin. Apple julkaisee Mac OS X:n uusia versioita tavallisesti näkyvien tempauksien yhteydessä.


title: Macintosh

text: Maaliskuussa 2001 Apple julkaisi uuden, Unix-kaltaisen Mac OS X:n. Ohjelmistokehittäjien houkuttelemiseksi järjestelmä sisälsi vanhan Mac OS:n rajapinnat, jolloin ohjelmien siirtäminen uuteen järjestelmään oli verraten helppo tehtävä. Classic-ympäristössä saattoi ajaa Mac OS:lle käännettyjä ohjelmia suoraan Mac OS X:ssä. Vuonna 2006 Applen siirtyessä Intelin suorittimiin Classic-ympäristö poistui ja vanhat PowerPC-ohjelmat jouduttiin kääntämään uudelleen Intel-suorittimille. Rosetta-ohjelmalla Mac OS X:n PowerPC-ohjelmia on mahdollista ajaa Intel-suorittimella varustetulla Macilla.


title: Macintosh

text: PowerPC-suorittimella varustetuihin Macintosheihin voi Mac OS:n ja Mac OS X:n lisäksi asentaa käyttöjärjestelmäksi Linuxin, NetBSD:n, MorphOS:n tai OpenBSD:n. Intel-prosessorilla varustettuihin Macintosheihin voi asentaa edellisten lisäksi myös Windows XP:n ja Windows Vistan. Mac OS X Leopard sisältää Boot Camp -ohjelman, joka opastaa käyttäjää asentamaan Windows XP:n tai Windows Vistan Mac OS X:n rinnalle


title: Macintosh

text: Macintoshia on alusta saakka kritisoitu sille saatavilla olevien ohjelmistojen niukkuudesta. Vuonna 1984 MS-DOSin ollessa suosituin käyttöjärjestelmä, suurin osa kolmannen osapuolen ohjelmistovalmistajista teki tuotteitaan PC-alustalle. Microsoftin kanssa solmitun sopimuksen kautta Macintoshille oli saatavana Microsoft Word ja MultiPlan, Aldus Corporation kehitti Aldus PageMakerin ja Lotus Software julkaisi Lotus Jazzin, mutta Macintosh kärsi silti yritysohjelmien ja pelien puutteesta.


title: Macintosh

text: Apple toimitti itse ohjelmia Macintoshiin ja ensimmäisten koneiden mukana toimitettiin MacWrite ja MacPaint. Käyttöjärjestelmän mukana tuli joukko ohjelmia kuten Finder sekä AppleTalk-protokollakokoelma, joka muodosti maailman johtavan lähiverkon vuonna 1986. Vuonna 1987 Apple perusti Claris-yhtiön tuottamaan ohjelmistoja Applen laitteille. 80-luvun lopulla Claris julkaisi joukon Pro-ohjelmia (MacPaint Pro, MacDraw Pro, MacWrite Pro, FileMaker Pro), jotka olivat paranneltuja versioita vanhemmista Applen ohjelmistoista. Ohjelmia toimitettiin uusien Macintoshien mukana ja ne saavuttivat laajaa suosiota. Vuonna 1991 Claris julkaisi ClarisWorksin, joka myöhemmin nimettiin AppleWorksiksi. 80-luvun lopulla Macintosh oli johtava DTP-alusta graafisen käyttöliittymän ja julkaisuohjelmien (PageMaker, Adobe Illustrator) ansiosta.


title: Macintosh

text: 90-luvun alusta lähtien Macintoshin mukana on toimitettu kattava määrä erilaisia ohjelmia koti- ja yrityskäyttöön. iMacin julkaisun jälkeen kotikäyttöön tarkoitetut ohjelmistot ovat saaneet tavaramerkikseen pienen i-kirjaimen eteensä; videoeditointiohjelma iMovie, multimediatoistoon ja digitaalisen viihteen kaupankäyntiin tarkoitettu iTunes, digikuvien selausohjelma iPhoto, DVD-elokuvalevyjen luontiohjelma iDVD, musiikin tuottamiseen sopiva GarageBand ja kotisivujen luontiohjelma iWeb ovat ohjelmia, jotka toimitetaan uusien Macintoshien mukana. Lisänä edellisiin, joita myydään myös yhteispakettina iLife, Apple tarjoaa Macintosheille erikseen hankittavaa toimistotyökalupakettia iWork ja tietokantaohjelmaa FileMaker.


title: Macintosh

text: Huolimatta siitä, ettei Macintosh tullut tunnetuksi pelikoneena, muutamat kuuluisat pelit kehitettiin alun perin Macintoshille. Näihin kuuluivat Dark Castle, Shufflepuck Café, Shadowgate ja Myst. Samoin SimCity julkaistiin ensimmäisenä Macintoshille ja Amigalle.


title: Macintosh

text: Macintosh 128K:n myyntiä jarrutti saatavilla olevan ohjelmiston vähyys ja ilmestymisvuotenaan Macintoshin myynti oli Applelle pettymys. Vuoden 1984 loppuun mennessä Macintosheja oli myyty 250 000 kappaletta, joka oli Applen markkinointitiimille odottamaton pettymys.


title: Macintosh

text: Macintosheja oli myyty vuoteen 1997 mennessä 27,6 miljoonaa kappaletta. Applen 4,6 prosentin osuus vuoden käyttöjärjestelmäjakaumasta oli kuitenkin murto-osa Microsoftin käyttöjärjestelmän 86,3 prosentin osuudesta.. Applella oli 2,88 prosentin osuus Yhdysvalloissa myydyistä tietokoneista vuoden 2004 viimeisellä neljänneksellä.


title: Macintosh

text: Applen markkinaosuus kaikkien myytyjen tietokoneiden joukossa on huono mittari Macintoshien kannattavuudelle, sillä Apple markkinoi tuotteitaan vain pienelle osalle koko tietokoneteollisuuden markkinoista. Macintoshien myynti on kasvanut jatkuvasti 2000-luvulla. Vuoden 2006 kolmannella neljänneksellä Apple myi 1,61 miljoonaa Macintoshia.


title: Macintosh

text: Apple on käyttänyt Macintoshin markkinointiin runsaasti resursseja alusta alkaen. Macintosh 128K:n mainoskampanja alkoi joulukuussa 1983 tunnettujen aikakauslehtien sivuilla. Julkaisupäivänä 22. tammikuuta 1984 esitettiin "1984"-mainos (, , ) amerikkalaisen jalkapallon loppuottelun puoliajalla. Vuoden 1984 aikana toteutettu Macintoshin koeajokampanja tavoitti 200 000 käyttäjää, mutta sen tuomat tulokset jäivät odotettua pienemmäksi.


title: Macintosh

text: 20. tammikuuta 1985, ilmoitettuaan mainoksesta näyttävästi etukäteen, Apple esitti uuden mainoksen jalkapallo-ottelun erätauolla, mutta kampanja epäonnistui . Seuraavia malleja, Macintosh Plus ja Performa, mainostettiin useiden painettujen mainostuotteiden avulla. Vuonna 1990 Apple käynnisti "What's on your PowerBook" ("Mitä sinun "PowerBook"isi sisältää") -kampanjan, joka sisälsi TV-mainoksia ja julisteita, jossa erilaiset ihmiset (muun muassa Samuel L. Jackson ja Martina Navratilova) esittelivät PowerBook-tietokoneidensa sisältöä. Apple vastasi Windows 95:n julkaisuun vuonna 1995 vastamainoksilla, joissa esiteltiin Microsoftin uuden käyttöjärjestelmän heikkouksia. Vuoden 1997 mainoskampanja "Think Different" ("Ajattele erilaista") esitteli Applen uuden iskulauseen, vuoden 2002 kampanja oli nimeltään "Switch" ("Vaihdos"). Uusin Macintoshin mainoskampanja on "Get A Mac" ("Hanki Mac").


title: Macintosh

text: Apple on kehittänyt useita uusia tekniikoita, varsinkin Macintosh 128K -malliin liittyviä, jotka ovat levinneet koko tietotekniikkateollisuuteen. Näkyvin muutos on Macintoshin graafinen käyttöliittymä, joka oli ensimmäinen laajassa käytössä oleva. 90-luvulta alkaen lähes kaikkiin käyttöjärjestelmiin on saatavilla graafiset käyttöliittymät ja monet suunnittelumallit nojaavat edelleen Macintoshin ensimmäisiin käyttömalleihin (hiiren klikkaus, tiedostojen ja elementtien raahaaminen). Macintosh 128K mukana tuli tekstin- ja kuvankäsittelyohjelmistoja, jotka toimivat WYSIWYG-periaatteella. Muihin vakio-ominaisuuksiin kuuluivat pitkät tiedostonimet, 3,5-tuumainen levykeasema, 8-bittinen äänikortti, sisäänrakennetut kaiuttimet ja liitäntä äänen ulostuloa varten.


title: Macintosh

text: SCSI, äänen sisään- ja ulostulo, USB, FireWire ja IEEE 802.11b ovat olleet tekniikoita, jotka Apple sisällytti tuotteisiinsa jo varhain. iMac (1998) oli eräs ensimmäisiä tietokoneita 90-luvulla, jossa ei ollut levykeasemaa. Kannettavien tietokoneiden kehityksessä Apple oli ensimmäinen valmistaja, joka asetti osoitinlaitteena toimivan osoitinpallon näppäimistön keskelle ja jätti reilusti tilaa näppäimistön alapuolelle, joka mahdollisti ranteiden lepuuttamisen tietokonetta käytettäessä. Vuonna 1994 Apple julkaisi ensimmäisen kannettavan tietokoneen, jossa oli kosketuslevy.


title: Macintosh

text: Apple valmistaa Maceihin sekä laitteet että ohjelmistot; PC-maailmassa laitteistojärjestelmä, ohjelmistojärjestelmä ja muut ohjelmistot ovat tavallisesti eri valmistajien tuotteita. Verrattuna Windowsiin kolmansien osapuolten tarjoamien ohjelmistotuotteiden valikoima on Mac OS:n pienemmän kysynnän takia vähäisempää, joskin tavallisimmat ohjelmistot (kuten Microsoft Office ja Adobe Photoshop) ovat saatavilla myös Mac OS X:lle. Macintoshin käyttöjärjestelmien rakenne ja Mac-käyttäjien aktiivinen toiminta järjestelmän heikkouksia kohtaan ovat pitäneet Macintoshille suunnattujen haittaohjelmien määrän lähes olemattomana. Alkuvuodesta 2006 julkisuuteen tulleet Safarin tietoturva-aukot sekä "Leap" ja "Ingtana" -matojen hyökkäykset Mac OS X:ää vastaan ovat olleet muistutuksena siitä, ettei järjestelmä kuitenkaan ole täysin immuuni haittaohjelmille. Marraskuussa 2006 toiminnaltaan harmiton Macarena-virus osoitti virusten pystyvän tarttumaan myös Mac OS X -järjestelmiin.


title: Macintosh

text: Apple on historiansa varrella tullut tunnetuksi innovatiivisista ja rohkeista ratkaisuista. Toisinaan Applen suunnanmuutokset eivät palvele vanhoja asiakkaita parhaalla mahdollisella tavalla. Mac OS X:n tullessa uusien Macintoshien pääasialliseksi järjestelmäksi vanhojen Mac OS 9:lle kehitettyjen ohjelmien käyttämiseksi järjestelmään lisättiin Classic-tila, jolla Mac OS 9 -ohjelmia saattoi ajaa. Ohjelmat toimivat Classicissa kuitenkin tehottomammin kuin aidossa Mac OS 9 -ympäristössä, eikä Classic tukenut Mac OS X -ympäristön uusia ominaisuuksia. Intel-prosessorilla varustetut Macintoshit eivät enää sisällä Classic-rajapintaa. Arkkitehtuurin vaihtumisen takia kaikki PowerPC-suorittimen Mac OS X -ohjelmistot on käännettävä uudelleen Intel-arkkitehtuurille, Universal-nimellä kutsuttuun muotoon. PowerPC-ohjelmia voi ajaa Intel-koneissa Rosetta-tulkilla, joka toimii Classicin tapaan. Monet ohjelmistotoimittajat eivät suosittele tuotteidensa ajamista Rosettan kautta, vaan kehottavat käyttäjiä odottamaan käännösten valmistumista. Suorittimen muutoksesta seurasi vastaavia vaikeuksia myös vuonna 1994, jolloin 68k-suorittimet korvattiin PowerPC:illä.


title: Macintosh

text: PCI-laajennettaviin Power Maceihin saakka Macintoshien laajennettavuus oli Applen omien tekniikoiden varassa. Liitännät ja tietoliikenneportit olivat epästandardeja ja Mac OS:n osia oli kovakoodattu emolevylle, vaikeuttaen vaihtoehtoisen käyttöjärjestelmän asentamista. Nykyiset Macintoshit käyttävät standardiliitäntöjä ja käynnistyvät Open Firmware tai Extensible Firmware Interface -tekniikoiden avulla mahdollistaen muiden käyttöjärjestelmien ajamisen.


title: Macintosh

text: Macintoshiin liittyvät tekniikat ovat olleet toistuvasti oikeudenkäyntien aiheena. Eniten huomiota saanut tapaus oli Applen haaste Microsoftia ja Hewlett Packardia vastaan vuonna 1988, jossa Apple syytti yhtiöitä graafisen käyttöliittymänsä kopioinnista. Apple hävisi ja mielipiteet jakautuivat Applen hirmuvallasta saada oikeudet itselleen ylivoimaisen, graafisen käyttöliittymän haltijana huomioon, että graafisen käyttöliittymän voisi toteuttaa myös kehittämällä käyttöliittymän elementtejä, jotka poikkeaisivat Applen käyttämästä ikkunointijärjestelmästä. Free Software Foundation ilmaisi Applen vastaisen mielipiteensä asettamalla Macintosh-alustan boikottiin seitsemäksi vuodeksi . Graafisesta käyttöliittymästä käräjöitiin aiemminkin kun Macintosh 128K:n menestyksen herättämä Xerox haastoi Applen oikeuteen graafisen käyttöliittymänsä varastamisesta. Tapaus päättyi Applen voittoon.


title: DNA

text: Deoksiribonukleiinihappo eli DNA on nukleiinihappo, joka sisältää kaikkien eliöiden solujen ja joidenkin virusten geneettisen materiaalin. Eliön lisääntyessä geneettinen materiaali kopioituu ja välittyy jälkeläisille.


title: DNA

text: Eukaryooteissa DNA on kromosomeissa solun tumassa. Prokaryooteissa DNA on rengasmaisena molekyylinä solun sisällä ilman tumaa nukleoidiksi kutsutulla alueella. Eläin- ja kasvisolujen mitokondriot sekä kasvisolujen kloroplastit sisältävät oman rengasmaisen DNA:nsa kuten bakteereissa. Ihmisen mitokondriaalinen DNA on maternaalista, eli periytyy aina äidiltä.


title: DNA

text: Jos yhden ihmisen solun DNA avattaisiin yhdeksi nauhaksi, tulisi pituudeksi noin kaksi metriä. Yhden ihmisen kaikkien solujen DNA yhteensä ylettyisi Maasta Kuuhun ja takaisin. Ihmisen perimästä vain noin 1,5 % on proteiineja koodaavaa DNA:ta.


title: DNA

text: DNA-kierre koostuu kahdesta juosteesta, jotka ovat sitoutuneet toisiinsa typpiemäsosien välisin vetysidoksin. Nämä juosteet ovat makromolekyylejä, jotka koostuvat kolmenlaisista yksiköistä:Kun sokeriin esteröityy fosforihappo, saadaan nukleotidi. Nukleotidit polymeroituvat esterireaktiolla, jolloin syntyy nukleiinihappoketju. Fosforihappo ja deoksiriboosi vuorottelevat DNA:n ketjussa, ja jokaiseen deoksiriboosiyksikköön on lisäksi kytkeytynyt jokin typpiemäksistä. Typpiemästen järjestys voi vaihdella, kuitenkin siten, että kun toisessa kierteessä on adeniini, on toisessa aina vastaavalla kohdalla tymiini ja päinvastoin, ja vastaavasti kun toisessa kierteessä on sytosiini, on toisessa aina guaniini ja päinvastoin. Emästen järjestyksestä riippuu, millä tavoin DNA:sta muodostunut geeni vaikuttaa.


title: DNA

text: Sekundaarirakenteena on kaksoiskierre, α-helix, jossa emäsparit liittyvät oikeakätisesti yhteen siten että muodostuu A-T ja C-G pareja. Kun toisessa kierteessä on adeniini, on toisessa aina vastaavalla kohdalla tymiini ja päinvastoin, ja vastaavasti kun toisessa kierteessä on sytosiini, on toisessa aina guaniini ja päinvastoin. Yhdessä helixin kierteessä on kymmenen emäsparia.


title: DNA

text: Tertiäärirakenne, nk. 30 nm kierre, perustuu DNA:n kietoutumiseen histoniproteiinien ympärille, jolloin DNA on tarpeeksi pienessä tilassa mahtuakseen tumakoteloon. Histonien sijoittelun muuttaminen 30 nm kierteessä mahdollistaa myös transkription säätelyn, koska siten transkription aloituskohdat voidaan tarvittaessa joko paljastaa tai piilottaa. Tertiäärirakenne ehkäisee myös osaltaan DNA:n katkeilua.


title: DNA

text: Solun jakautuessa myös sen DNA on kopioitava. Kopioitaessa DNA:n kaksoiskierre avautuu ja DNA:n molemmat säikeet täydennetään täydelliseksi kopioksi. DNA:n kopioituminen on siis "semikonservatiivista", sillä syntyneiden uusien DNA-molekyylien toinen juoste on aina peräisin alkuperäisestä DNA-molekyylistä. Uusi DNA-molekyyli perii myös puolet vanhaan DNA-rihmaan assosioituneista proteiineista, kuten esimerkiksi histoneista.


title: DNA

text: DNA:n epäsymmetrisyyden vuoksi entsyymit voivat lukea sitä vain yhteen suuntaan, jota nimitetään 5′-3′ -suunnaksi. DNA-polymeraasi-δ täydentää toista säiettä 5′-3′ -suuntaan ja DNA-polymeraasi-ε toista säiettä. Koska toista säiettä ei voi kopioida kerralla, polymeraasi-ε tuottaa kopioita 100–200 emäsparin palasissa, Okazaki-fragmenteissa, jotka toinen entsyymi, DNA-ligaasi, yhdistää yhtenäiseksi ketjuksi.


title: DNA

text: Ihmisen yhden kromosomin DNA:ssa on keskimäärin 150 miljoonaa emäsparia, joita voidaan kopioida 50 emäsparia sekunnissa. Kokonaisuudessaan kopiointi kestää vain tunnin, kun se aloitetaan monesta kohdasta yhtäaikaisesti (nk. replikaation aloituskohta, "origin of replication", ORI). Kopioinnissa on virheenkorjausmekanismeja, joiden ansiosta keskimäärin vain 2,5 sadasta miljoonasta emäsparista kopioituu väärin.


title: DNA

text: Geenissä sarja DNA:n nukleotideja muodostaa ohjeen proteiinin valmistamiseen. Eukaryooteilla proteiinisynteesi alkaa tumassa, jossa DNA:n transkriptio tapahtuu. Transkriptiossa kaksoiskierre avautuu helikaasi-entsyymin avulla ja DNA:sta kopioituu lähetti-RNA, mRNA, joka on peilikuva alkuperäiselle geenille. Transkriptiota ohjaavat useat transkriptiofaktorit, jotka säätelevät geenien kopiointia mRNA:ksi. Lähetti-RNA kulkee tumakalvon läpi tumahuokosten kautta solulimaan. Ennen kuin proteiinisynteesi alkaa, tapahtuu eukaryooteilla mRNA:n silmukointi eli pujonta. Silmukointi tarkoittaa intronien poistamista geenin koodaavien osien, eksonien välistä. Silmukointi voi tapahtua monella tavalla: joskus jokin introneista voidaan jättää silmukoimatta tai jokin eksoneista voidaan silmukoida pois kypsästä mRNA:sta. Vaihtoehtoisen silmukoinnin avulla yhdestä geenistä saadaan useita erilaisia proteiineja.


title: DNA

text: Silmukoinnin jälkeen on vuorossa mRNA:n translaatio: mRNA:n nukleotidijärjestys muutetaan proteiinin aminohappojärjestykseksi. Kolmen peräkkäisen emäksen jakso mRNA:ssa on "kodoni". Se määrää proteiinisynteesissä käytettävät aminohapot. Koska neljästä emäksestä saadaan 64 erilaista kolmen emäksen yhdistelmää, ja aminohappoja on vain noin 20, niin jokaista aminohappoa vastaa geneettisessä koodissa useampi kodoni. Tämän lisäksi kodoneista yksi on nk. aloituskodoni ja kolme erilaisia lopetuskodoneja, jotka määrittävät translaation alku- ja loppukohdan. Translaatio tapahtuu joko soluliman vapaissa ribosomeissa tai endoplasmakalvostoon kiinnittyneissä ribosomeissa. Ensimmäisessä vaihtoehdossa proteiini jää solulimaan tai kulkeutuu tumaan. Jälkimmäisessä tuotetaan proteiineja eksosytoitaviksi (ks. alla) tai kalvoproteiineiksi (esimerkiksi solukalvolle, tumakalvolle, endoplasmakalvostolle). Translaatiossa ribosomi kiinnittyy mRNA-ketjuun. tRNA-molekyylit (siirtäjä-RNA, eli tRNA) käy sovittamassa omaa antikodoniaan (kodonin peilikuva) mRNA:n kodoniin. Jos ne täsmäävät, niin tRNA jää paikalle, ja ribosomi siirtyy seuraavan kodonin kohdalle. Näin aminohappoketju pitenee, kunnes tullaan lopetuskodonin (UAA, UAG tai UGA) kohdalle. Proteiinin täytyy seuraavaksi laskostua, ja siihen liitetään endoplasmakalvostossa ja Golgin laitteessa hiilihydraattiosia (translaation jälkeinen modifikaatio; ).


title: DNA

text: Ensimmäisen kerran DNA:n eristi sveitsiläinen tutkija Friedrich Miescher vuonna 1869 lohen mädistä ja tulokset julkaistiin kaksi vuotta myöhemmin. Löytämänsä molekyylin merkityksestä hänellä ei vielä ollut aavistustakaan. DNA:n tehtävän perimän siirtäjänä osoittivat kokeellisesti amerikkalaiset Oswald Avery, Colin MacLeod ja Maclyn McCarty lähes 70 vuotta myöhemmin.


title: DNA

text: DNA:n kemiallisten ominaisuuksien näennäinen yksinkertaisuus johti biologit epäilemään, ettei se voisi olla geneettisen informaation säilytysmolekyyli. DNA:n rakenteen ratkaisu perustui sen kemiallisten ominaisuuksien tuntemiseen. 1950-luvulla Lontoon King's Collegessa vaikuttanut Rosalind Franklin ja Cambridgen yliopistossa vaikuttaneet James D. Watson ja Francis Crick ratkaisivat DNA:n rakenteen. Watson ja Crick julkaisivat kuuluisan artikkelinsa ”Molecular structure of nucleic acids: A Structure for Deoxyribose Nucleic Acid” "Nature"-lehdessä 1953. DNA:n rakenteen tunteminen mahdollisti kaikki molekyylibiologian edistysaskeleet tästä eteenpäin. Watson ja Crick saivat Nobelin palkinnon 1962 DNA-tutkimuksistaan yhdessä Maurice Wilkinsin kanssa. Rosalind Franklinin varhainen kuolema 1958 esti häntä saamasta Nobelin palkintoa, koska sitä ei jaeta postuumisti.


title: DNA

text: Myös DNA-tunnisteiden käyttö rikostutkinnassa on yhä yleisempää. Suomessa DNA-tutkimuksia tehdään niin henki- kuin omaisuusrikoksissakin. Rikostutkinnassa DNA:a voi löytyä muun muassa siemennesteestä tai ihokudoksesta. Rikostutkinnassa DNA on erittäin luotettava todiste syyllisyyskysymyksen selvittämisessä. Sen avulla voi myös todistaa isyytensä yleensä jopa yli 99,99 % varmuudella.


title: DNA

text: DNA:n käyttö rikostutkinnassa perustuu kromosomien ei-koodaavalla alueella sijaitseviin, yleensä 4-5 emäsparin mittaisten toistojaksoihin (eng. short tandem repeat, STR). Tiettyjä toistojaksojen alueita monistamalla saadaan aikaan ihmisen yksilöivä DNA-tunniste. Koska toistojaksojen pituudet vaihtelevat eri ihmisillä, voidaan riittävän monta aluetta tutkimalla laskea tilastollinen todennäköisyys samanlaisen DNA-profiilin esiintymiselle.


title: DNA

text: Poliisin rikospaikoilta kerättyjä DNA-näytteitä verrataan DNA-rekisteriin. Suomessa poliisi voi suorittaa henkilökatsastuksen sellaiselle henkilölle, jota todennäköisin syin epäillään sellaisesta rikoksesta, josta säädetty ankarin rangaistus on enemmän kuin kuusi kuukautta vankeutta, taikka rattijuopumuksesta sekä huumausaineen käyttörikoksesta. Henkilökatsastuksen yhteydessä epäillyltä otetaan DNA-näyte posken limakalvolta. Epäillyn antamasta näytteestä määritetään epäillyn DNA-profiili, joka tallennetaan poliisin DNA-rekisteriin.


title: Cradle of Filth

text: Cradle of Filth on brittiläinen vuonna 1991 perustettu metalliyhtye. Cradle of Filth soitti alkujaan raakaa, perinteisempää black metallia/death metallia, mutta yhtyeen tyyli on jatkuvasti muuttunut melodisempaan, orkestraalisempaan ja tunnelmallisempaan suuntaan.


title: Cradle of Filth

text: Yhtye on erityisesti tullut tunnetuksi kauhuelokuvamaisesta ulkoasustaan ja yhtyeen keulahahmon, sekä nykyään ainoan alkuperäisjäsenen, Dani Filthin omalaatuisesta laulutyylistä. Kautta historiansa Cradle of Filth on ammentanut aiheita kappaleisiinsa vanhoista kauhuelokuvista ja -kirjallisuudesta. Dani Filth onkin nimennyt suurimmaksi innoittajakseen goottityylisen kirjallisuuden.


title: Cradle of Filth

text: Cradle of Filth perustettiin Suffolkissa, Englannissa vuonna 1991. Silloiseen kokoonpanoon kuuluivat Dani Filth (laulu), Paul Ryan (kitara), John Richard (basso), Benjamin Ryan (koskettimet) sekä Darren White (rummut).


title: Cradle of Filth

text: Vuoden 1992 loppuun mennessä yhtye oli nauhoittanut neljä demoa, ja käynyt lävitse useampiakin muutoksia yhtyeen kokoonpanossa, kuitenkin toistaiseksi saamatta itselleen levytyssopimusta. Vuonna 1993, yhtye nauhoitti viidennen demonsa nimeltä "Total Fucking Darkness". Demo jäi yhtyeen mukaan heidän ainoaksi oikeasti merkittäväksi demokseen, ja sen avulla yhtye solmikin levytyssopimuksen Cacophonous Recordsin kanssa. Levytyssopimuksen seurauksena yhtye julkaisi ensimmaisen pitkäsoittonsa "The Principle of Evil Made Flesh" vuonna 1994.


title: Cradle of Filth

text: Paul ja Benjamin Ryanin lähdettyä yhtyeestä henkilökohtaisten syiden vuoksi, yhtye julkaisi vuonna 1996 EP:n "V Empire (or Dark Faerytales in Phallustein)" uudella kokoonpanolla. Yhtyeen suhde silloiseen levy-yhtiöönsä oli kuitenkin monin tavoin ristiriitainen ja "V Empire"n, viimeisen sopimuksella velvoitetun levyn, julkaisun jälkeen yhtye siirtyi Music for Nationsille. "Dusk and Her Embrace"n julkaisu seurasi vielä samana vuonna, ja siitä muodostui kriitikoiden ja yleisön laajalti rakastama levy. Julkaisu laajensi huomattavasti yhtyeen kuuntelijakuntaa ympäri Eurooppaa, ja vähitellen muissakin maissa.


title: Cradle of Filth

text: Yhtyeen tultua jo muutenkin yleisesti tunnetuksi teatraalisista lavaesiintymisistä, julkaistiin "Cruelty and the Beast" - levy jonka teema perustui kokonaisuudessaan Elizabeth Bathoryn veriseen legendaan. "Cruelty and the Beast" sai paikoin jopa vieläkin paremman vastaanoton kuin edeltäjänsä "Dusk and Her Embrace", mutta levyn myynti jäi kuitenkin odotettua pienemmäksi. Levyä arvosteltiin sen poikkeavan tuotannon vuoksi, jossa rummut ja basso oli miksattu alemmas tehden näin enemmän tilaa kirkkaammille äänille, eritoten laululle. Levyä seuranneen laajan kiertueen aikana yhtyeen arvostettu rumpali Nicholas Barker erosi yhtyeestä, pääsyynä edellisen albumin hänen mielestään epäonnistunut tuotanto. Ennen uuden rumpalin saamista kanssa bändi julkaisi videon "PanDaemonAeon" ja siihen liittyvän ep:n "From the Cradle to Enslave". Ep:n nimikappale on nykyäänkin eräs yhtyeen tunnetuimpia kappaleita.


title: Cradle of Filth

text: Ennen seuraavaa albumia yhtyeessä tapahtui vielä kaksi jäsenistön muutosta; kosketinsoittaja vaihtui ja kitaristi "Stuart"in korvasi alkuaikojen Paul Allender. "Midian" perustui Clive Barkerin romaaniin Cabal, sekä sen elokuvaversioon Nightbreed, ja julkaistiin Halloweenina 2000. "Midian"ia on kuvailtu yhtyeen helpoiten lähestyttäväksi levyksi ikinä, olematta kuitenkaan millään muotoa valtavirta-musiikkia. Levyllä kuultiin kappaleita kuten "Lord Abortion" ja jo kulttimaineen saavuttanut "Her Ghost in the Fog", joka päätyi myös elokuvan Ginger Snaps soundtrackille.


title: Cradle of Filth

text: "Midian"in saavutettua kohtalaisen suosion yleisön keskuudessa, Cradle of Filth levytti albumin "Bitter Suites to Succubi", joka julkaistiin yhtyeen omalla levymerkillä Abracadaver. Levy oli sekoitus uusia lauluja, instrumentaaleja ja uudelleensoitettuja ensimmäisen levyn kappaleita, lisänä Sisters of Mercy -cover "No Time To Cry". Levy kokonaisuudessaan oli tyylillisesti samansuuntainen kuin aiempi "Midian", mutta useimmat kriitikot pitivät levyä epäonnistuneena (esim.Soundi 3/5). Levyä seuranneena vuonna yhtyeen basisti Robin Graves erosi jättäen Danin ainoaksi mukanaolevaksi alkuperäisjäseneksi.


title: Cradle of Filth

text: Vuonna 2003 yhtye teki levytyssopimuksen Sony Musicin kanssa, ja samana vuonna ilmestyi albumi "Damnation and a Day", jolla oli paljon vaikutteita klassisesta musiikista. Levy kertoi tarinaa raamatun tapahtumista, Luciferin silmien kautta seurattuna. Siinä oli mukana 40-henkinen sinfoniaorkesteri ja 32-henkinen kuoro. Tätä levyä pidetään merkkipaaluna sille, että Cradle of Filth lunasti paikkansa täysiverisenä symphonic metal-yhtyeenä. Levy oli osalle entisistä faneista selkeä pettymys, mutta keräsi yhtyeelle reilusti entistä enemmän medianäkyvyyttä.


title: Cradle of Filth

text: Vuosi 2005 kului yhtyeen osalta suurimmaksi osaksi uusimman levyn, vuonna 2004 julkaistun "Nymphetamine"-albumin nimeä kantavalla kiertueella. Samaan aikaan yhtye julkaisi myös uuden "Peace Through Superior Firepower" -nimisen DVD:n, joka sisältää muun muassa Pariisissa kuvattua livemateriaalia, dokumentaarista materiaalia sekä musiikkivideoita.


title: Cradle of Filth

text: Vuonna 2006 Cradle of Filth julkaisi albumin nimeltään "Thornography".


title: Cradle of Filth

text: Vuonna 2008 Cradle of Filth julkaisi konseptialbumin "Godspeed on the Devil's Thunder", joka kertoo ranskalaisesta sarjamurhaajasta nimeltään "Gilles de Rais".


title: Cradle of Filth

text:
Alkuaikoinaan yhtye esitti death metal -vaikutteista black metalia, mutta jo ensimmäisen albumin ilmestymisen aikaan tyylistä oli hävinnyt suurin osa death-vaikutteista.
Siitä lähtien yhtyeen tyylisuunta on ollut jatkuvassa kehitystilassa.
Muutokset ja tyylillinen pehmeneminen ovat vaikuttaneet monella eri taholla yhtyeen julkisuuskuvaan. Yhtye on saanut musiikkiaan esille useampiin medioihin, mm. Kerrang!-lehteen ja Music Televisionin musiikkiohjelmiin, mutta toisaalta jatkuva muutos on jakanut yleisön mielipiteet selkeästi kahtia. Myös faneja on nykyään kahta eri kastia: niitä, jotka pitävät vanhasta tuotannosta enemmän ja niitä, jotka tuntevat uuden tuotannon enemmän omakseen.


title: Cradle of Filth

text:
Yhtyeen arvostelijat ovat sitä mieltä, ettei yhtye enää soita "oikeata" black metalia. Yhtyeen jätettyä Sony Musicin ja siirryttyään Roadrunner Recordsille 2004, bändi esittelee albuminsa "Nymphetamine" siirtymiseksi aitoon dark metaliin.
Dani Filth kuvailee levyä tyylillisesti välimuodoksi "Cruelty and the Beast"in ja "Damnation and a Dayn" välillä.


title: Cradle of Filth

text: Yhtyeen ensialbumi "The Principle of Evil Made Flesh" esitteli jäsenet black metallille tyypillisissä Corpse painteissa, mutta maskeeraus oli kadonnut viimeistään "Duskin" julkaisuun mennessä. Kauhuelokuvamainen yleisilme kuitenkin oli tullut jäädäkseen.


title: Cradle of Filth

text: Alusta alkaen yhtyeen ulkoasu on ollut mustanpuhuva, ja synkkää visuaalista maailmaa on korostanut julkaisujen grafiikassa käytetyt vampyyriaiheet, hautausmaamaisemat ja runsas, paikoin hyvinkin satanistinen symboliikka, painottuen etenkin yhtyeen alkuaikojen julkaisuihin.


title: Cradle of Filth

text: Debra Stephenson ja Liv Kristine (Leaves' Eyes, ex-Theatre of Tragedy) vierailevat Cradle of Filthin Nymphetamine-kappaleella ja videolla.


title: New Hampshire

text: New Hampshire on Yhdysvaltain koilliskulmassa sijaitseva osavaltio, yksi 13 alkuperäisestä siirtokunnasta. Osavaltion pääkaupunki on Concord ja pinta-ala 24 239 km². Asukkaita on 1 316 470 (v. 2014). Osavaltion aseman New Hampshire sai 21. kesäkuuta 1788, järjestyksessään yhdeksäntenä osavaltiona. Osavaltion rajanaapureina ovat Vermont lännessä, Massachusetts etelässä ja Maine idässä. Pohjoispuolella on Kanada.


title: New Hampshire

text: New Hampshire kuuluu Yhdysvaltojen pienimpiin osavaltioihin, mutta sen maisema on monipuolinen järvineen, vuorineen ja merenrantoineen. Se kuuluu Appalakkien alueeseen.


title: New Hampshire

text: Osavaltion rajanaapureina ovat Vermont lännessä, Massachusetts etelässä ja Maine idässä. Pohjoispuolella on Kanada.


title: New Hampshire

text: Concordissa on kuuminta heinäkuussa, jolloin keskimääräinen ylin lämpötila on 27,9 astetta. Keskimääräinen alin on pakkasen puolella marraskuusta maaliskuuhun, alimmillaan tammikuussa -12 astetta.


title: New Hampshire

text: Englantilaiset uudisasukkaat asuttivat New Hampshiren aluetta Kuningas Jaakko I:n käskystä vuodesta 1623 alkaen. New Hampshire oli ensimmäinen siirtokunta joka julistautui itsenäiseksi ja kirjoitti oman perustuslakinsa, ja osavaltioista yhdeksäntenä hyväksymässä Yhdysvaltojen perustuslain.


title: New Hampshire

text: Lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 24 jäsentä, alahuoneessa eli edustajainkokouksessa on peräti 400 jäsentä - kukin heistä edustaa noin 3000 asukasta.


title: New Hampshire

text: Ylintä toimeenpanovaltaa käyttää kuvernööri.


title: New Hampshire

text: New Hampshiren maatalouden tärkeimpiä tuotteita ovat kasvihuoneiden ja taimitarhojen tuotteet. Myös maitotuotteita, munia, vaahterasiirappia ja maissia tuotetaan alueella. Teollisuuden puolella tärkeimpiä tuotteita ovat tietokoneet ja elektroniikka.